Yohanes 6 - Holy Bible [Ewe Bible 1913] - (Yoh 6)\nNusiawo megbe la Yesu dzo yi ɖe Galilea-ƒu, si nye Tiberia-ƒu la godo.\nEye ameha gãa ɖe dze eyome, elabena wokpɔ dzesi, siwo wòwɔ na dɔlélawo.\nEye Yesu yi ɖe to la dzi, eye wòbɔbɔ nɔ afima kple eƒe nusrɔ̃lawo.\nKe Yudatɔwo ƒe ŋutitotoŋkekenyuie la ɖo.\nAzɔ esi Yesu wu eƒe mo dzi, eye wòkpɔ bena, ameha gãa de gbɔna ɖe ye gbɔ la, egblɔ na Filipo bena: Afika míaƒle abolo le, bena amesiawo naɖu mahã?\nKe egblɔ esia, be wòadoe akpɔ; elabena eya ŋutɔ nya nusi wɔ ge wòala.\nFilipo ɖo ŋu nɛ bena: Abolo denario alafa eve hã mele wo nu ɖe ge, bena wo dome ɖesiaɖe naxa via ɖe o.\nEƒe nusrɔ̃lawo dometɔ ɖeka, Andrea, Simon Petro nɔvi la, gblɔ nɛ bena:\nƉekakpuia ɖe le afii, eye lubolo atɔ̃ kple tɔmelã memee eve le esi; gake nuka wònye na ame geɖe siawo mahã?\nYesu gblɔ bena: Mina ameawo nabɔbɔ nɔ anyi. Ke gbe mumu geɖe le afima. Eye ŋutsu, siwo ƒe xexlẽme nu anɔ akpe atɔ̃ la, bɔbɔ nɔ anyi.\nEye Yesu tsa aboloawo heda akpe le wo ta, eye wòtso wo na amesiwo le anyinɔƒe; nenema ke hã wòna tɔmelã memee wo geɖe alesi nu dim wole.\nTete woƒo wo nu ƒu, eye lubolo atɔ̃, siwo ameawo ɖu la, ƒe kakɛ, siwo susɔ la, yɔ kevi wuieve fũ.\nAzɔ esi ameawo kpɔ dzesi, si wowu la, wogblɔ bena: Vavã amesia nye nyagblɔɖila, si gbɔna ɖe xexeame.\nEye esi Yesu dze sii bena, wole vava ge, eye woalé ye sesẽ aɖo fiae la, eɖe eɖokui ɖe aga yi de to la dzi.\nEye esi fiẽ ɖo la, eƒe nusrɔ̃lawo yi ɖe ƒu nu;\neye woɖo ʋu heyina ƒu la godo ɖe Kapernaum. Ke zã do xoxo, eye Yesu meva wo gbɔ haɖe o.\nEye le ya gã, si le ƒoƒom ŋuti la, ƒu la dze agbo.\nEye esi woku ʋu la anɔ stadio blave vɔ atɔ̃ alo blaetɔ̃ la, wokpɔ Yesu le ƒua dzi zɔm gbɔna, eye wòle tetem ɖe nu la ŋu, eye wovɔ̃.\nKe egblɔ na wo bena: Nyee nye esi, migavɔ̃ o hee!\nEye esi woɖi bena, yewoaxɔe ɖe ʋu la me la, kasia ʋu la ɖi go ɖe anyigba, si dzi yim wole la.\nEsi ŋu ke, eye ameha la le tsitre le ƒu la ƒe go keme dzi la, wokpɔ bena, ʋu bubua ɖeke megale afima o, negbe ɖeka ko, eye bena Yesu meɖo ʋua kple eƒe nusrɔ̃lawo o, ke boŋ eƒe nusrɔ̃lawo ɖeɖekoe yi, —\neye ʋu bubuwo tso Tiberia va ɖo afisi medidi tso teƒe, si woɖu abolo, si ta Aƒetɔ la da akpe le la, gbã o.\nAzɔ esi ameha la kpɔ bena, Yesu alo eƒe nusrɔ̃lawo mele afima o la, woa ŋutɔwo ɖo duwo me, eye wova Kapernaum hele Yesu dim.\nEye esi wokpɔe le ƒua godo la, wogblɔ nɛ bena; Rabi, ɣekaɣi nèva afisia?\nYesu ɖo ŋu na wo, eye wògblɔ bena: Vavã, vavã mele egblɔm na mi bena: Miele diyem, menye bena, miekpɔ dzesiwo o; ke boŋ bena, mieɖu aboloawo ƒe ɖe, eye míeɖi ƒo.\nMidze agbagba, menye ɖe nuɖuɖu, si gblẽna ta o, ke boŋ ɖe nuɖuɖu, si anɔ anyi hena agbe mavɔ la ta, esi Amegbetɔvi la lana mi; elabena nenem me la ŋu Mawu Fofo la de dzesi!.\nTete wogblɔna bena: Nuka miawo, bena mia wɔ Ma wu ƒe dɔwɔwɔwo mahã?\nYesu ɖo ŋu gblɔ na wo bena: Esiae nye Mawu ƒe dɔwɔwɔ la bena, miaxɔ amesi wòdɔ ɖa la, dzi ase.\nTete wogblɔ nɛ bena: Ekema dzesi ka newɔ, bena míakpɔ, eye miaxɔ dziwò ase mahã? Nuka nèwɔna?\nMía fofowo du mana le gbeadzi, abe alesi woŋlɔ di ene bena: „Ena abolo wo tso dziƒo, be woaɖu.“\nYesu gblɔ na wo bena: Vavã, vavã mele egblɔm na mi bena: Menye Mose ye na abolo, si tso dziƒo la mi o, ke boŋ Fofonyee na abolo vavã mi tso dziƒo.\nElabena Mawu ƒe abolo la enye esi ɖi tso dziƒo va, eye wòna agbe xexeame.\nTete wogblɔ nɛ bena: Aƒetɔ, na abolo sia mí ɖaa.\nGake megblɔe na mi bena, miekpɔm, eye miexɔm se o.\nNusianu, si Fofo la tsɔ nam la, ava gbɔnye, eye amesi vaa gbɔnye la, nyemale eƒu ge gbe akpɔ o.\nElabena medi tso dziƒo va, menye bena mawɔ nye ŋutɔ nye lɔlɔ̃nu o, negbe amesi dɔm da la ƒe lɔlɔ̃nu ko.\nElabena esiae nye Fofonye la ƒe lɔlɔ̃nu, bena amesiame, si le Via kpɔm, eye wòle edzi xɔm le sesem la, akpɔ agbe mavɔ, eye nye la mafɔe ɖe tsitre le nuwuwuŋkeke la dzi.\nTete Yudatɔwo li liʋiliʋi le eŋuti; elabena egblɔ bena: Nyee nye abolo, si di tso dziƒo va.\nEye wogblɔ bena: Alo amesia la menye Yesu, Yosef vi la, amesi toto kple dada miawo mienyã lae o ɖe? Azɔ aleke wɔ amesia le gbɔgblɔm bena: Meɖi tso dziƒo va mahã?\nYesu ɖo ŋu gblɔ na wo bena: Migali liʋiliʋi le mia nɔewo dome o.\nWoŋlɔ de nyagblɔlawo me bena: „Eye wo katã woanye amesiwo Mawu fia nu wo.“ Amesiame, si see le Fofoa gbɔ, eye wòsrɔ̃e la, ava gbɔnye.\nMenye bena, amea ɖee kpɔ Fofo la kpɔ o, negbe amesi tso Mawu gbɔ la, eyae kpɔ Fofo la.\nNyee nye agbebolo la.\nMia fofowo ɖu mana le gbeadzi, eye woku.\nEsiae nye abolo, si ɖi tso dziƒo va, bena ame naɖu eƒe ɖe, eye maku o.\nAzɔ Yudatɔwo he nya le wo nɔewo dome gblɔ bena: Aleke amesia ate ŋu ana eƒe ŋutilã mí, be míaɖu mahã?\nTete Yesu gblɔ na wo bena: Vavã, vavã mele egblɔm na mi bena: Ne menye ɖe mieɖu Amegbetɔvi la ɖe ŋutilã, eye mieno eƒe ʋu o la, ekema agbea ɖeke manɔ mia me o.\nElabena nye ŋutilã enye nuɖuɖu vavã, eye nye ʋu enye nunono vavã.\nAmesi ɖua nye ŋutilã, eye wònoa nye ʋu la, enɔa menye, eye nye hã menɔa eme.\nSigbe alesi Fofo gbagbe la dɔm ɖa, eye nye la mele agbe le Fofoa ŋuti la, nenema ke amesi ɖuam la, eya hã anɔ agbe le ŋutinye.\nEsiae nye abolo, si ɖi tso dziƒo va, menye abe esi fofoawo du, eye woku la ene o, amesi ɖu abolo sia la, anɔ agbe tegbetegbe.\nNusiawo wògblɔ le ƒuƒoƒe la me, le esime wòle nu fiãm le Kapernaum.\nAzɔ eƒe nusrɔlawo dome ame geɖewo, esi wose esia la, wogblɔ bena: Esia nye nya sesẽ; ameka ate ŋu asee mahã?\nKe esi Yesu nya le ye ŋutɔ ɖokui me bena, eƒe nusrɔlawo le liʋiliʋi lim le esia ŋuti la, egblɔ na wo bena: Alo ɖe esia le nu ɖiam na mi mahã?\nAzɔ, ne míakpɔ Amegbetɔvi la le dziƒo, afisi wòtso la, yim ɖe?\nGbɔgbɔ ta gbɔa agbe, ŋutilã menyo na naneke o; nya, siwo megblɔ na mi la, Gbɔgbɔ kple agbe wonye.\nKe amea ɖewo le mia dome, siwo mexɔna sena o. Elabena Yesu nya tso gɔmedzedzea me wo amesiwo mexɔ edzi se o kple amesi le eyome mɔ fia ge.\nEye wògblɔ bena: Le esia ta megblɔ na mi bena, amea ɖeke mate ŋu ava gbɔnye o, ne menye ɖe wonae tso Fofonye gbɔ o.\nTete Yesu gblɔ na ame wuieveawo bena: Alo miawo hã ɖe miele ɖiɖim be, miadzo mahã?\nSimon Petro ɖo ŋu nɛ bena: Aƒetɔ, ameka gbɔ gɔ̃ míaʋu ayi mahã? Agbe mavɔ nyawo le asiwò.\nEye miexɔe se, eye míedze sii bena, wòe nye Kristo, Mawu ƒe kɔkɔetɔ la.\nYesu xɔ dzi na wo bena: Menye nyee da mi ame wuieve oa? Eye mia dometɔ ɖeka nye abosam!\nKe egblɔ esia le Yuda, Simon Iskariot vi ŋuti, elabena eyae nye amesi le eyome mɔ fia ge, eye wònye ame wuieveawo dometɔ ɖeka.


Ezekiel 44 | Biblia Le Internet Dzi | Xexe Yeye Gɔmeɖeɖe\nƔedzeƒegbo si nɔa tutu (1-3)\nÐoɖowo ku ɖe amedzrowo ŋu (4-9)\nÐoɖowo na Lewi viwo kple nunɔlawo (10-31)\n44 Egakplɔm va gbedoxɔ la ƒe agbo gotatɔ si dze ŋgɔ ɣedzeƒe gome la nu,+ ke ele tutu.+ 2 Eye Yehowa gblɔ nam be: “Agbo sia anɔ tutu ɖaa. Womaʋui o, eye amegbetɔ aɖeke mato enu age ɖe eme o; elabena Yehowa, Israel ƒe Mawu la, to agbo la nu ge ɖe eme,+ eya ta anɔ tutu ɖaa. 3 Ke amegã la abɔbɔ nɔ anyi ɖe eme, elabena amegã wònye, ne wòaɖu nu le Yehowa ŋkume.+ Ato agbo la ƒe akpata me age ɖe eme, eye wòato afi ma ke ado go.”+ 4 Azɔ ekplɔm to dziehegbo la nu yi gbedoxɔ la ŋgɔ. Mefɔ mo dzi hekpɔ be Yehowa ƒe ŋutikɔkɔe yɔ Yehowa ƒe gbedoxɔ la taŋ.+ Ale metsyɔ mo anyi.+ 5 Eye Yehowa gblɔ nam be: “Amegbetɔvi, ɖo ŋku anyi nàkpɔ nu kple ŋku, eye ƒu to anyi nàse nya siwo katã gblɔ ge mala na wò le Yehowa ƒe gbedoxɔ la ƒe ɖoɖowo kple sewo katã ŋu. Lé ŋku ɖe gbedoxɔ la ƒe mɔnu kple teƒe siwo katã woato ado le kɔkɔeƒe la ŋu.+ 6 Eye nàgblɔ na Israel ƒe aƒe dzeaglã la be, ‘Ale Aƒetɔ Dziɖulagã Yehowa gblɔe nye esi: “Oo, Israel ƒe aƒe, mia tɔ va glo le miaƒe ŋunyɔnuwo katã ta. 7 Ne miekplɔ amedzrovi aʋamatsomatsotɔ siwo meɖe woƒe dzi ƒe boloyiwo ɖa o va nye kɔkɔeƒea la, woƒoa ɖi nye gbedoxɔa. Mietsɔa nye nuɖuɖu, ami kple ʋu vanɛ, evɔ miele nye nubabla la tum le miaƒe ŋunyɔnuawo katã ta. 8 Mielé be na nye nu kɔkɔeawo o,+ ke boŋ mieɖo ame bubuwo be woakpɔ nye kɔkɔeƒe la ŋu dɔwo gbɔ.”’ 9 “‘Ale Aƒetɔ Dziɖulagã Yehowa gblɔe nye esi: “Amedzrovi aʋamatsomatsotɔ siwo meɖe woƒe dzi ƒe boloyiwo ɖa o, siwo le Israel-viwo dome la dometɔ aɖeke mekpɔ mɔ ava nye kɔkɔeƒe la o.”’ 10 “‘Ke Lewi vi siwo trɔ ɖa le yonyeme+ esime Israel tra mɔ hegblẽm ɖi va dze woƒe legba nyɔŋuwo yome la hã ƒe vodada anɔ woƒe ta dzi. 11 Woawoe asubɔ le nye kɔkɔeƒe la, eye woakpɔ gbedoxɔa ƒe agbowo dzi+ ahasubɔ le gbedoxɔa me. Woawoe awu numevɔsalãwo kple vɔsalã bubuwo na dukɔ la, eye woawoe anɔ wo ŋgɔ asubɔ wo. 12 Esi wosubɔ ameawo le woƒe legba nyɔŋuwo ŋkume, eye wozu nuɖianu si he Israel ƒe aƒe la de nu vɔ̃ me la,+ esia tae mekɔ nye asi dzi ɖe wo ŋu ka atam ɖo,’ Aƒetɔ Dziɖulagã Yehowa ye gblɔe, ‘eya ta woƒe vodada anɔ woƒe ta dzi. 13 Womate ɖe ŋunye awɔ nunɔladɔ nam alo ate ɖe nye nu kɔkɔeawo alo nu kɔkɔewo ƒe nu kɔkɔewo dometɔ aɖeke ŋu o, eye ŋu akpe wo le woƒe ŋunyɔnu siwo wowɔ la ta. 14 Ke hã, mana woakpɔ gbedoxɔ la me dɔwo gbɔ awɔ subɔsubɔdɔwo katã kple nu siwo katã wòle be woawɔ le eme la.’+ 15 “‘Ke nunɔla siwo nye Lewi viwo, tso Zadok viwo+ dome, ame siwo kpɔ nye kɔkɔeƒe la ƒe dɔwo gbɔ esime Israel tra mɔ hegblẽm ɖi la,+ woawoe ate va ŋkunyeme awɔ subɔsubɔdɔwo nam, eye woatɔ ɖe ŋkunyeme atsɔ ami+ kple ʋu+ la asa vɔe nam,’ Aƒetɔ Dziɖulagã Yehowa ye gblɔe. 16 ‘Woawoe ava nye kɔkɔeƒe la, eye woate ɖe nye kplɔ̃ ŋu asubɔm+ ahawɔ dɔ siwo mede wo si la.+ 17 “‘Ne woage ɖe xɔxɔnu emetɔ ƒe agbo la me la, ele be woado aklalawuwo.+ Ke womegado lãfuwu aɖeke ne wole subɔsubɔm le xɔxɔnu emetɔ ƒe agbowo me loo alo le xɔxɔnu emetɔ la me o. 18 Aklalatablanuwo nenɔ ta na wo, eye woado aklalatakpuiwo.+ Womado naneke si ana woate fifia o. 19 Ne woado go ayi xɔxɔnu gotatɔ—afi si dukɔa vana—la, woaɖe woƒe awu siwo wodo tsɔ subɔ+ la ada ɖe nuɖuxɔ kɔkɔeawo*+ me, eye woado awu bubuwo ale be woagatsɔ woƒe awuwo akɔ dukɔ la ŋu o. 20 Woagalũ ta kokoe o,+ eye woagana woƒe taɖa nato ʋluyaa hã o. Ke boŋ woafɔ woƒe taɖa dzi. 21 Nunɔla aɖeke megano wain ne eyina xɔxɔnu emetɔ la o.+ 22 Womaɖe ahosi alo nyɔnu si wogbe la o;+ ke boŋ woaɖe ɖetugbui leaƒe tso Israel ƒe aƒe la me loo alo nunɔla aɖe ƒe ahosi.’+ 23 “‘Woafia vovototo si le nu kɔkɔe kple nu dzro dome nye dukɔ la, eye woafia vovototo si le nu si mele dzadzɛ o kple nu si le dzadzɛ dome.+ 24 Woawoe axɔ ŋgɔ le ʋɔnudrɔ̃nyawo me;+ eye woadrɔ̃e le nye ʋɔnudrɔ̃ɖoɖowo nu.+ Woalé nye sewo kple nye ɖoɖo siwo ku ɖe nye azãwo+ katã ŋu la me ɖe asi, eye woakɔ nye sabatwo ŋu. 25 Womate ɖe ame kuku aɖeke ŋu ne woazu ame makɔmakɔwo o. Negbe wo fofo, wo dada, wo viŋutsu, wo vinyɔnu, wo nɔviŋutsu alo wo nɔvinyɔnu si meɖe srɔ̃ o ta koe woate ŋu azu ame makɔmakɔwo ɖo.+ 26 Eye ne wokɔ nunɔla aɖe ŋu la, woaxlẽ ŋkeke adre nɛ. 27 Eye gbe si gbe wòava kɔkɔeƒe la, si nye xɔxɔnu emetɔ, be yeawɔ subɔsubɔdɔ le kɔkɔeƒea la, nesa nuvɔ̃vɔ ɖe eɖokui ta,’+ Aƒetɔ Dziɖulagã Yehowa ye gblɔe. 28 “‘Woƒe domenyinue nye esi: Nyee nye woƒe domenyinu.+ Migana nunɔamesi aɖeke wo le Israel o, elabena nyee nye woƒe nunɔamesi. 29 Woawoe aɖu nuɖuvɔsa,+ nuvɔ̃vɔsa kple fɔɖivɔsa,+ eye nu sia nu si wotsɔ ɖe adzɔgbe le Israel la azu wo tɔ.+ 30 Kutsetse gbãtɔ ɖe sia ɖe ƒe nyuitɔwo kple miaƒe nudzɔdzɔ ɖe sia ɖe ƒe nyuitɔwo anye nunɔlawo tɔ.+ Mitu miaƒe nuku gbãtɔwo miatsɔ ana nunɔla la,+ ne yayra nanɔ wò aƒe dzi.+ 31 Nunɔlawo mekpɔ mɔ aɖu lã kuku alo lã si lã aɖe vuvu, eɖanye xe alo lã afɔene o, la dometɔ aɖeke o.’+\n^ Alo, “xɔ kɔkɔeawo.”


Agbemeŋutinya: Meɖoe Kplikpaa Be Manye Kristo Ƒe Asrafo | Demetrius Psarras\nGBE BUBU Afrikaans Albanian Amharic Arabic Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Digor Douala Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko India Tokunɔgbe Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidzin (Kamerun) Polish Portuguese Punjabi Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nMeɖoe Kplikpaa Be Manye Kristo Ƒe Asrafo\nAbe ale si demetrius psarras gblɔe ene\nEsi mekpɔ ale si tu nɔ ɖiɖim sesĩe le afi si meɣla ɖokuinye ɖo la, mekɔ takuvi ɣi aɖe ɖe dzi blewu. Asrafo siwo nɔ tua dam la blu ɖe tanye be mado le afi ma. Mewɔ ɖɔɖɔɖɔ te ɖe wo ŋu, eye nyemenya nenye be matsi agbe alo maku o. Aleke wòdzɔe be meva ge ɖe nɔnɔme sesẽ sia me?\nMÍ AME enyie wodzi, eye nyee nye vi adrelia. Mía dzilawo nye dɔ sesẽ wɔla siwo nɔ Karítsa, si nye kɔƒe sue aɖe si le Greece. Wodzim le ƒe 1926 me.\nLe ƒe si do ŋgɔ me la, dzinyelawo do go John Papparizos, si nye Biblia Nusrɔ̃vi dovevienu aɖe si ƒoa nu fũu. Tsã la, woyɔa Yehowa Ðasefowo be Biblia Nusrɔ̃viwo. Ale si John ɖe Ŋɔŋlɔawo me nyuie la wɔ dɔ ɖe dzinyelawo dzi ŋutɔ, eya ta wova nɔ Biblia Nusrɔ̃viwo ƒe kpekpewo dem le míaƒe kɔƒea me. Danye xɔ Yehowa Mawu dzi se ale gbegbe, eye togbɔ be menya nuxexlẽ o hã la, ewɔa mɔnukpɔkpɔ ɖe sia ɖe ŋu dɔ ƒoa nu tso nu siwo srɔ̃m wònɔ ŋu na amewo. Nublanuitɔe la, fofonye tsɔ eƒe susu ɖo amewo ƒe gbɔdzɔgbɔdzɔwo ŋu, eye vivivi la, eva dzudzɔ Kristotɔwo ƒe kpekpewo dede.\nNye kple nɔvinyewo míedea bubu Biblia ŋu, gake sɔhɛmenɔɣi ƒe dzidzɔdonamenuwo va he míaƒe susu. Emegbe esi Xexemeʋa Evelia fe ati le Europa le ƒe 1939 me la, nane dzɔ le míaƒe kɔƒea me si do voɖi na mí. Greece srafowo va lé míaƒe aƒelika Nicolas Psarras, si mía kplii míenye tɔgãtɔɖiviwo, si zu Ðasefo xɔnyɔnyrɔ medidi o la be yewoazi edzi wòazu asrafo. Nicolas, si xɔ ƒe 20 la gblɔ na asrafomegãwo dzinɔameƒotɔe be, “Nyemate ŋu ayi aʋa o, elabe Kristo ƒe asrafoe menye.” Wodrɔ̃ ʋɔnui, eye woka ƒe ewo nɛ be wòatsɔ anɔ gaxɔ me. Míaƒe nu ku ale gbegbe!\nGake dzidzɔtɔe la, le ƒe 1941 me esi Dukɔ Wɔɖekawo ƒe asrafowo va Greece la, woɖe asi le Nicolas ŋu. Etrɔ yi Karítsa, eye fonye Ilias bia nya geɖee tso Biblia ŋu. Esi wonɔ dze ɖom la, menɔ to ɖom vevie. Emegbe nye, Ilias kple Efmorfia si nye mía nɔvinyɔnu suetɔ míedze Biblia sɔsrɔ̃ gɔme, eye míenɔ Ðasefowo ƒe kpekpeawo dem edziedzi. Le ƒe si kplɔe ɖo me la, mí ame etɔ̃a míetsɔ míaƒe agbe ɖe adzɔgbe na Yehowa hexɔ nyɔnyrɔ. Eye emegbe mía nɔvi ene bubuwo hã va zu Ðasefo wɔnuteƒewo.\nLe ƒe 1942 me la, ɖekakpui kple ɖetugbui asieke, siwo xɔ tso ƒe 15 va ɖo 25 ye nɔ Karítsa Hamea me. Mí katã míenyae be dodokpɔ sesẽwo ava mía dzi. Eya ta, ɣesiaɣi si wòanya wɔ la, míeƒoa ƒu srɔ̃a Biblia hedzia gbɔgbɔmehawo eye míedoa gbe ɖa tsɔ doa ŋusẽ mía ɖokuiwo. Esia na xɔse sẽŋu va su mía si.\nDemetrius kple exɔlɔ̃awo le Karítsa\nEsi wòsusɔ vie Xexemeʋa Evelia nake la, kɔmiunisttɔ siwo le Greece la dze aglã ɖe Greece dziɖuɖua ŋu, eye esia he dukɔmeviʋa dziŋɔ aɖe vɛ. Kɔmiunist adzameʋawɔlawo nɔ tsatsam le kɔƒenutowo me nɔ amewo dzi zim be woava wɔ ɖeka kpli yewo. Esi wova dze míaƒe kɔƒea dzi la, wolé Ðasefo sɔhɛ etɔ̃—Antonio Tsoukaris, Ilias kple nye ŋutɔ. Míeɖe nu me na wo kukuɖeɖetɔe be míenye Kristotɔ siwo medea akpa aɖeke dzi le aʋa me o; ke hã, wozi mía dzi be míazɔ kpli yewo ayi ɖe Olympus-toa gbɔ. Afi ma didi tso míaƒe kɔƒea gbɔ gaƒoƒo 12.\nEsia megbe kpuie la, kɔmiunisttɔwo ƒe amegã aɖe ɖe gbe na mí be míawɔ ɖeka kple adzameʋawɔlawo ƒe ha aɖe si nɔa amewo dzi dzem. Esi míeɖe eme nɛ be Kristotɔ vavãwo metsɔa lãnu ɖe wo havi ŋu o la, asrafomegãa do dɔmedzoe eye wòhe mí yi eƒe amegã aɖe gbɔe. Esi míegagblɔ nya mawo ke na eya hã la, egblɔ na mí be, “Ekema mikplɔ tedzi ɖe asi miatsɔ anɔ ame siwo xɔ abi le aʋaa me la kɔm anɔ kɔdzi yim.”\nMíeɖo eŋu nɛ be, “Ke ne dziɖuɖua ƒe asrafowo lé mí ya ɖe? Ðe womasusu be míawo hã míenye aʋawɔlawo oa?” Egblɔ be, “Ekema mitsɔ abolo yi na ame siwo le aʋakpeƒea.” Míegblɔ nɛ be, “Ke ne asrafomegã aɖe kpɔ mí kple tedzia eye wòɖe gbe na mí be míatsɔ aʋawɔnuwo ayi aʋakpeƒea ɖe?” Asrafomegãa yi ŋugble me ʋĩi. Mlɔeba, egblɔ be: “Ke miate ŋu akplɔ alẽwo ya ɖe! Minɔ toa dzi ne mianɔ alẽawo kplɔm.”\nEya ta, esi dukɔmeviʋaa nɔ edzi yim la, mí ame etɔ̃a míekpɔe be míaƒe dzitsinya aɖe mɔ na mí be míanɔ alẽawo kplɔm. Esi wònye be Ilias ye nye viŋutsu tsitsitɔ ta la, le ƒe ɖeka megbe la, woɖe mɔ nɛ be wòatrɔ ayi aɖakpɔ mía dada si zu ahosi la dzi. Antonio hã va dze dɔ eye woɖe asi le eŋu. Ke nye ya womeɖe asi le ŋunye o.\nLe ɣeyiɣi ma me la, Greece srafowo nɔ to ɖem ɖe kɔmiunisttɔwo vivivi. Aʋawɔla siwo sikam ɖi la kplɔm ɖe asi míesi to towo dzi ɖo ta Albania, elabena etsɔ teƒea gbɔ. Esi míegogo dea dzi la, kasia míekpɔe be Greece srafowo ɖe to ɖe mí. Vɔvɔ̃ ɖo aʋawɔlaawo eye wosi le Greece srafowo nu. Nye ya mebe ɖe ati aɖe si mu la xa, eye esiae na meɖo nɔnɔme si ŋu meƒo nu tsoe le gɔmedzedzea me la me.\nEsi megblɔ na Greece srafowo be kɔmiunisttɔwoe ɖe aboyom la, wokplɔm yi woƒe asaɖa aɖe si te ɖe Véroia ŋu la me. Enye blemadu si woyɔ le Biblia me be Beroia. Le afi ma la, woɖe gbe nam be maɖe ʋe siwo me asrafowo anɔ bebem ɖo. Esi megbe be nyemawɔ dɔ sia o la, asrafomegãa na wokplɔm yi ƒukpo si nye Makrónisos (si wogayɔna be Makronisi) la dzi. Afi siae wohea to na nu vlo wɔlawo le eye ŋɔdzi le teƒe ma ŋu ŋutɔ.\nƑUKPO SI ŊU ŊƆDZI NƆ\nMakrónisos Ƒukpoa, si le Attica ƒuta la kple Athens dome didi kilometa 50, eye wònye kuɖiɖikpenyigba si ƒu kplakplakpla. Ƒukpo la ƒe didime nye kilometa 13 pɛ ko eye eƒe akpa si keke wu la didi kilometa eve kple afã. Ke hã, tso ƒe 1947 va ɖo ƒe 1958 me la, woɖe aboyo ame 100,000 yi afi ma. Wo dometɔ aɖewo nye kɔmiunisttɔwo alo ame siwo wobu be wonye wo dzi delawo, ame siwo nɔ aʋa wɔm tsi tsitre ɖe dziɖuɖua ŋu kple Yehowa Ðasefo nuteƒewɔla gbogbo aɖewo.\nEsi meva ɖo afi ma le ƒe 1949 ƒe gɔmedzedze lɔƒo la, woma gamenɔlawo me ɖe asaɖa vovovowo me. Wode nye kple ŋutsu alafa geɖewo asaɖaawo dometɔ ɖeka si ŋu womedzɔna atraɖii o la me. Mí ame siwo ade 40 míemlɔa anyigba le avɔgbadɔ aɖe si me wòle be ame 10 pɛ ko namlɔ hafi la me. Tsi si míenona la nɔ ʋeʋẽm, eye veyi (alo bɔbɔ) kple agbitsa koŋue míeɖuna. Ʋuʋudedi kple ya sesẽ si ƒona le afi ma ɣeawokatãɣi la na agbea sesẽ na mí ale gbegbe. Gake ne mede ɖeke o la, womena míawo ya míenɔ kpe gãgãwo fɔm nɔ yiyim nɔ gbɔgbɔm o. Kpe siawo fɔfɔ nye fuwɔwɔ ame ƒe mɔnu vɔ̃ɖi aɖe si gbãa lãme na gamenɔlawo henana agbe tia kɔ na wo.\nNye kple Ðasefo bubu siwo woɖe aboyoe yi Makrónisos Ƒukpoa dzi\nGbe ɖeka esime menɔ zɔzɔm le ƒuta la, medo go Ðasefo bubu geɖe siwo tso asaɖa bubuwo me. Dzi dzɔ mí ale gbegbe! Míeva ƒoa ƒu srɔ̃a nu ɣesiaɣi si wòanya wɔ, gake míeɖɔa ŋu ɖo etɔxɛe be woagakpɔ mí o. Azɔ hã, míeɖea gbeƒã na gamenɔla bubuwo ŋuɖɔɖotɔe, eye wo dometɔ aɖewo va zu Yehowa Ðasefowo emegbe. Nu siawo wɔwɔ kple gbedodoɖa vevie kpe ɖe mía ŋu míeli ke le xɔse me.\nMETO DZO ME\nLe ƒukpo dziŋɔ ma dzi nɔnɔ ɣleti ewo megbe la, ame siwo lém la bui be metrɔ susu, eya ta wogblɔ nam azɔ be mado asrafowu. Esi megbe la, wohem yi asaɖaa dzi kpɔla ŋkume. Metsɔ nya aɖe si meŋlɔ ɖe agbalẽ dzi la fiae. Nya si le agbalẽa dzie nye, “Kristo ƒe asrafo ko medi be manye.” Edo ŋɔdzi nam, eyome etsɔm de asi na eƒe gɔmenɔla si nye Greece Orthodɔks Sɔlemehaa ƒe bisiɔpgã si do woƒe osɔfowu ʋlayaa aɖe. Esi metsɔ Ŋɔŋlɔawo ɖo nya siwo wòbiam la ŋu dzinɔameƒotɔe la, eɖe gbe sesĩe be: “Mikplɔe dzoe le ŋkunyeme. Zazɛ̃nyahelae wònye!”\nLe ŋufɔke la, asrafowo gaɖe gbe nam be mado asrafowu, gake megbe. Eya ta, wotu kɔm heƒom kple atikpo. Eyome wokplɔm yi dɔdaƒea be yewoakpɔe ɖa be nye ƒuwo ŋe hã, eye wotem le anyigba yi nye avɔgbadɔa me. Wowɔ funyafunyam alea gbe sia gbe hena ɣleti eve.\nEsi megakpɔtɔ lé nye xɔse me ɖe asi sesĩe ta la, dzi ku asrafoawo eye wogate mɔnu bubu kpɔ. Wobla nye asiwo ɖe megbenye eye wotsɔ ka titriwo nɔ afɔƒome ƒom nam tagbɔsesẽtɔe. Esi menɔ veve sem helĩhelĩ la, meɖo ŋku nya si Yesu gblɔ dzi be: ‘Dzidzɔtɔwoe mianye ne amewo doa vlo mi hetia mia yome. Mitso aseye, eye migli kple dzidzɔ, elabena miaƒe fetu lolo le dziƒo, elabena nenema kee woti nyagblɔɖila siwo do ŋgɔ na mi hã yome.’ (Mat. 5:11, 12) Woƒom ʋuu ale gbegbe be eva dze nam abe ɖe wonɔ ƒoyem tegbee ene. Mlɔeba meku ƒenyi.\nMeva nyɔ le gaxɔ aɖe si me fa miamiamia, si me nuɖuɖu, tsi alo kuntru menɔ o la me. Ke hã, nye susu dze akɔ anyi eye meɖe dzi ɖi. Abe ale si Biblia do ŋugbee ene la, “Mawu ƒe ŋutifafa” nɔ nye ‘dzi kple tamesusuwo ŋu dzɔm.’ (Flp. 4:7) Le ŋufɔke la, asrafo dɔmenyotɔ aɖe na nuɖuɖu, tsi kple vuvɔmewum. Eye asrafo bubu hã nɔ eƒe nuɖuɖu tsɔm nam. Esiawo kple bubu geɖewo na mekpɔ ale si Yehowa nɔ be lém nam lɔlɔ̃tɔe.\nTatɔawo bum be menye aglãdzela si mate ŋu atrɔ o, eye wokplɔm yi asrafowo ƒe ʋɔnudrɔ̃ƒe le Athens. Woka ƒe etɔ̃ nam be matsɔ anɔ gaxɔ me le Yíaros (alo Gyaros), si nye ƒukpo aɖe si didi tso Makrónisos gbɔ kilometa 50 le ɣedzeƒe gome.\n“MÍATE ŊU AKA ÐE MIA DZI”\nYíaros gaxɔ la nye xɔ gã aɖe si wotsɔ anyikpe dzĩwo tu, si me gamenɔla siwo wu 5,000 nɔ le esi wobu wo dziɖuɖua ƒe futɔwoe ta. Yehowa Ðasefo adre hã nɔ afi ma le esi womedea akpa aɖeke dzi le aʋa me o ta. Mí ame adrea míeƒoa ƒu le adzame srɔ̃a Biblia, togbɔ be wode se ɖe esia nu vevie hã. Míexɔa Gbetakpɔxɔ siwo woɣlana nyuie heɖona ɖe mí le gaxɔa me la edziedzi, eye míegbugbɔ ŋlɔa wo me nyawo kple asi be míazã le míaƒe nusɔsrɔ̃ me.\nGbe ɖeka esime míenɔ nua srɔ̃m le adzame la, dzɔla aɖe va ke ɖe mía ŋu le manyamanya me eye wòxɔ míaƒe agbalẽwo le mía si. Ekplɔ mí yi gaxɔdzikpɔlaa ƒe kpeɖeŋutɔ gbɔ, eye míebu xaa bena woadidi míaƒe gamenɔɣia ɖe edzi. Gake egblɔ boŋ be: “Míenya ame siwo mienye, eye míedea bubu mia ŋu le ale si miedea akpa aɖeke dzi o ta. Míenya be míate ŋu aka ɖe mia dzi. Mitrɔ yi miaƒe dɔwo gbɔ.” Eɖo dɔ si le bɔbɔe wu na mía dometɔ aɖewo gɔ̃ hã. Míaƒe dziwo yɔ fũu kple akpedada, elabena míaƒe nuteƒewɔwɔ le gaxɔ me gɔ̃ hã nye kafukafu na Yehowa.\nNu nyui bubuwo do tso míaƒe nuteƒewɔwɔ tamanamanae la me. Esi akɔntanyala bibi aɖe si nɔ gaxɔa me la lé ŋku ɖe ale si míenɔa agbe nyui ŋu la, eʋãe wòbia nya mí tso míaƒe dzixɔsewo ŋu. Esi woɖe mí Ðasefoawo le gaxɔ me le ƒe 1951 ƒe gɔmedzedze la, woɖe asi le eya hã ŋu. Eva zu Ðasefo xɔnyɔnyrɔ emegbe hewɔ ɣeyiɣiawo katã ƒe gbeƒãɖeɖedɔa.\nMEGAKPƆTƆ NYE ASRAFO\nNye kple srɔ̃nye Janette\nEsi woɖe asi le ŋunye la, metrɔ yi nye ƒomea gbɔ le Karítsa. Emegbe nye kple míaƒe dukɔmevi geɖewo míeʋu yi Melbourne, le Australia. Afi mae medo go Janette, si nye nɔvinyɔnu Kristotɔ nyui aɖe le, eye míeɖe mía nɔewo. Míehe mía viŋutsua kple mía vinyɔnu etɔ̃awo wova zu Kristotɔwo.\nMexɔ ƒe 90 kple edzivɔ fifia eye mekpɔtɔ nye hamemetsitsi si le agbanɔamedziwo tsɔm. Ale si wowɔ nu vevim va yi la wɔe be nye lãme kple afɔwo venam ɣeaɖewoɣi, vevietɔ ne meyi gbeadzi gbɔ. Ke hã, meɖoe kplikpaa be ‘Kristo ƒe asrafo’ ko manye ɖaa.—2 Tim. 2:3.


Tenɔnɔ Ðe Egbekuxiwo Nu Dzinɔameƒotɔe | Nufiame\nGBE BUBU Afrikaans Albanian Amharic Arabic Armenian Bicol Cebuano China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Croatian Czech Danish Dutch Estonian Eŋlisi Eʋegbe Finnish Franse Georgian German Greek Greenlandic Haitian Creole Hiligaynon Hungarian Iloko Indonesian Italian Japanese Kinyarwanda Kirghiz Korean Kwangali Kwanyama Latvian Lithuanian Malagasy Malay Ndebele Ndonga Norwegian Oromo Pangasinan Polish Portuguese Quechua (Ayacucho) Romanian Russian Sepedi Serbian Sesotho (Lesotho) Setswana Shona Slovak Slovenian Spanish Swati Swedish Tagalog Thai Tsonga Turkish Twi Ukrainian Venda Vietnamese Waray-Waray Xhosa Zulu\n“Yehowa enye sitsoƒe kple ŋusẽ na mí, xɔnametɔ ŋutɔ wònye le xaxawo me.”—PS. 46:2.\nÀTE ŊU AÐO WO ŊUA?\nAleke míawɔ be nudzɔdzɔ donuxaxanamewo nagaɖe dzi le mía ƒo o?\nSusu kawo tae wòle be dzi nanɔ mía ƒo ɖo?\nÐoɖo kawoe Yehowa wɔ be woakpe ɖe mía ŋu míakpe akɔ kple kuxiwo?\n1, 2. Nɔnɔme sesẽ kawo me tom ame geɖe le, gake nu kae nye Mawu subɔlawo ƒe didi?\nMÍELE ɣeyiɣi sesẽwo me. Afɔkuwo do agbogbo ɖe anyigba dzi. Anyigbaʋuʋuwo, ƒutsotsoe gblẽnu siwo ƒugɔmenyigbaʋuʋu hena vɛ, dzodzeavewo, tsiɖɔɖɔwo, dzotowo ƒe wówo, ahom gblẽnuwo, yaliwo kple ahomya siwo nu sẽ ŋutɔ la le nu gblẽm le amegbetɔƒomea ŋu. Gakpe ɖe eŋu la, ƒomekuxiwo kple ame ŋutɔ ƒe kuxi ɖefunamewo na ame geɖe lé blanui eye wole vɔvɔ̃m. Enye nyateƒe matrɔmatrɔ be “azãgbe kple nuɖiɖeame” vaa mí katã dzi.—Nyagb. 9:11.\n2 Mawu subɔlawo le dzi dom le nɔnɔme donuxaxaname siawo tɔgbi me. Ke hã, míadi be míanɔ dzadzraɖoɖi be míakpe akɔ kple nɔnɔme sesẽ ɖe sia ɖe si ava mía dzi le etsɔme, esi nuɖoanyi sia ƒe nuwuwu le aƒe tum. Aleke míawɔ ado dzi le nɔnɔme sesẽ siawo me eye dzi maɖe le mía ƒo o? Nu kae akpe ɖe mía ŋu míate ŋu akpe akɔ kple egbekuxiwo dzinɔameƒotɔe?\nSRƆ̃ AME SIWO WƆ NU DZINƆAMEƑOTƆE LA ƑE KPƆÐEŊUWO\n3. Abe ale si wòdze le Romatɔwo 15:4 ene la, nu kae ate ŋu afa akɔ na mí ne míele nɔnɔme donuxaxanamewo me tom?\n3 Togbɔ be kuxi sesẽwo le nu gblẽm le ame geɖe ŋu fifia wu tsã hã la, nɔnɔme donuxaxanamewo menye nu yeye na amegbetɔwo o. Mina míakpɔ nu siwo míate ŋu asrɔ̃ tso Mawu subɔla siwo nɔ anyi le blema, siwo do dzi le nɔnɔme sesẽwo me dzinɔameƒotɔe, gbɔ la ɖa.—Rom. 15:4.\n4. Nɔnɔme donuxaxaname kawo mee David do dzi le, eye nu kae kpe ɖe eŋu?\n4 Bu nu siwo me David to ŋu kpɔ. Fia Saul di vevie be yeawui, eƒe futɔwo ho aʋa ɖe eŋu, eye wolé srɔ̃awo dzoe zi ɖeka gɔ̃ hã kpɔ, eya ŋutɔ ƒe asrafowo kple ƒometɔwo kpakple xɔlɔ̃ aɖewo mewɔ nuteƒe nɛ o, eye nu te ɖe edzi ɣeaɖewoɣi. (1 Sam. 18:8, 9; 30:1-5; 2 Sam. 17:1-3; 24:15, 17; Ps. 38:5-9) Biblia me nuŋlɔɖi siwo ku ɖe David ƒe agbemeŋutinya ŋu la ɖe ale si kuxi siawo na wòse veve vevie la fia kɔtɛ. Ke hã esiawo mena eƒe xɔse gbɔdzɔ o. Egblɔ le xɔse me be: “Yehowa enye mɔ na nye agbe, ame ka adzi ŋɔ nam?”—Ps. 27:1; mixlẽ Psalmo 27:5, 10.\n5. Nu kae kpe ɖe Abraham kple Sara ŋu wodo dzi togbɔ be agbea sesẽ na wo hã?\n5 Abraham kple Sara nɔ avɔgbadɔwo me le woƒe agbemeŋkeke akpa gãtɔ me, eye wonye amedzrowo le anyigba siwo womenya o la dzi. Agbea menɔ bɔbɔe na wo ɣesiaɣi o. Le kpɔɖeŋu me, wokpe fu le dɔwuame kple dukɔ siwo ƒo xlã wo ƒe ŋɔdzidoname ta. Ke hã wodo dzi to esiawo katã me dzinɔameƒotɔe. (1 Mose 12:10; 14:14-16) Nu kae kpe ɖe wo ŋu wodo dzi? Mawu ƒe Nya la gblɔ na mí be Abraham nɔ “du si gɔmeɖoanyi ŋutɔŋutɔwo li na la lalam, du si ƒe aɖaŋuwɔla kple tsola ye nye Mawu.” (Heb. 11:8-10) Abraham kple Sara ƒe susu nɔ nu siwo ŋugbe Mawu do na wo la ŋu, eye womena agbea ƒe sesẽ na nu te ɖe wo dzi alo wolé blanui o.\n6. Aleke míate ŋu asrɔ̃ Hiob ƒe kpɔɖeŋuae?\n6 Hiob to fukpekpe sesẽwo me. Bu ale si wòse le eɖokui me esime wòdze abe naneke menɔ edzi dzem nɛ o ŋu kpɔ. (Hiob 3:3, 11) Nu si gagblẽ nyaa ɖe edzie nye be, mese nu si tae nu mawo katã nɔ dzɔdzɔm ɖe edzi ɖo la gɔme bliboe o. Gake mena ta gbeɖe o. Eyi edzi lé eƒe fɔmaɖimaɖi kple Mawu dzi xɔse me ɖe asi. (Mixlẽ Hiob 27:5.) Kpɔɖeŋu nyui kae nye esi wòle be míasrɔ̃!\n7. Nu kawo mee Paulo to le Mawu subɔsubɔ ta, gake nu kae do ŋusẽe wòte ŋu do dzi?\n7 Bu apostolo Paulo ƒe kpɔɖeŋua hã ŋu kpɔ. Eɖo ‘afɔku me le du me, eɖo afɔku me le gbedadaƒo, eɖo afɔku me le atsiaƒu dzi.’ Egblɔ be yekpe ‘dɔwuame kple tsikɔwuame, vuvɔ kple amamanɔnɔ’ ƒe fu. Paulo gblɔ hã be yenɔ tɔdziʋu me wògbã ɣeaɖewoɣi, eye le wo dometɔ ɖeka me la, yenɔ “ƒutsotsoewo nu zã blibo ɖeka kple ŋkeke blibo ɖeka.” (2 Kor. 11:23-27) Togbɔ be nu siawo katã dzɔ ɖe Paulo dzi hã la, kpɔ nya si wògblɔ esime wòsusɔ vie wòku kloe le Mawu subɔsubɔ ta megbe ɖa; egblɔ be: “Eva eme alea, bene míagaɖo ŋu ɖe mía ɖokuiwo ŋu o, ke boŋ ɖe Mawu, ame si fɔa ame kukuwo ɖe tsitre, la ŋu. Eɖe mí tso nu gã sia gbegbe, si nye ku me, eye agaɖe mí.” (2 Kor. 1:8-10) Ame geɖe meto afɔku geɖewo me abe Paulo ene kpɔ o. Ke hã mía dometɔ geɖe míesena le mía ɖokui me abe eya ke ene ɣeaɖewoɣi, eye dzideƒo ƒe kpɔɖeŋu si wòɖo ɖi la ate ŋu afa akɔ na mí.\nMÈGAÐE MƆ DZIGBÃNYAWO NAÐE DZI LE ƑOWÒ O\n8. Aleke egbekuxiwo ate ŋu ana míase le mía ɖokui me? Wɔ eƒe kpɔɖeŋu.\n8 Egbexexea me yɔ fũu kple nudzɔdzɔ donuxaxaname kple nu gbãdziname siwo naa ame geɖe sena le wo ɖokuiwo me be kuxiwo do agbogbo ɖe yewo dzi. Kristotɔ aɖewo gɔ̃ hã se le wo ɖokuiwo me nenema. Lani, * si woa kple srɔ̃aŋutsu wonɔ ɣeyiɣiawo katã ƒe subɔsubɔdɔa wɔm le Australia la gblɔ be esi wodo ye kpɔ eye wogblɔ na ye be no me kansa le ye ŋu la, ewɔ nuku na ye ŋutɔ eye wòdze ye kpo abe dzikedzo ene. Egblɔ be, “Dɔdamɔnu si zãm wonɔ nam la na medze dɔ vevie, eye wòna mese le ɖokuinye me be bubu aɖeke megale ŋunye o.” Tsɔ kpe ɖe esiawo katã ŋu la, ele be wòakpɔ srɔ̃a si woko dzimeƒu na la gbɔ. Ne míele nɔnɔme siawo tɔgbi me tom la, nu kae míate ŋu awɔ?\n9, 10. (a) Nu kae mele be míaɖe mɔ na Satana wòawɔ o? (b) Aleke míawɔ ate ŋu ato xaxa siwo ŋu woƒo nu tsoe le Dɔwɔwɔwo 14:22 la me?\n9 Ne míele nɔnɔme sesẽwo me tom la, ele be míaɖo ŋku edzi be Satana ƒe didie nye be yeazã xaxa siwo vaa mía dzi la atsɔ ana míaƒe xɔse me nagbɔdzɔ eye yeana míanɔ nu xam. Gake mele be míaɖe mɔ nɛ o. Lododowo 24:10 gblɔ be: “Ne ègbɔdzɔ le xaxaɣi la, ekema ŋusẽ boo mele ŋuwò o.” Ŋugbledede le Biblia me kpɔɖeŋuwo, abe esiwo me míedzro va yi ene, ŋu akpe ɖe mía ŋu míalé dzi ɖe ƒo ne míele kuxi sesẽwo me tom.\n10 Ele be wòanɔ susu me na mí hã be míate ŋu aɖe kuxi siwo katã le fu ɖem na mí la ɖa o. Le nyateƒe me la, mele be míakpɔ mɔ na esia o. (2 Tim. 3:12) Dɔwɔwɔwo 14:22 gblɔ be: “Ele be míato xaxa geɖewo me hafi age ɖe Mawu fiaɖuƒe la me.” Le esi dzi naɖe le ƒowò teƒe la, ɖe manyo wu be nàbu nɔnɔme siwo me tom nèle la be wonye mɔnukpɔkpɔ na ye be yeado dzi atsɔ aɖee afia be yexɔe se be ŋutete le Mawu si be akpe ɖe ye ŋu oa?\n11. Aleke míawɔ be agbemekuxiwo nagaɖe dzi le mía ƒo o?\n11 Ele be míana míaƒe susu nanɔ nu nyuiwo ŋu. Mawu ƒe Nya la gblɔ na mí be: “Dzi konu nana mo kɔna; ke ne dzi le nu xam la, ekema wɔna vɔna le dzideƒo ŋu.” (Lod. 15:13) Ɣeyiɣi didi aɖee nye esia atikewɔlawo kpɔe be, ne ame ƒe susu le nu nyuiwo ŋu la, edaa gbe le ame ŋu. Esi wona atikekui aɖe si menye atike ŋutɔŋutɔ o la dɔnɔ geɖewo la, wose le wo ɖokuiwo me be nɔnɔmea ka ɖe eme na yewo, elabena wosusu be wole kpekpeɖeŋu nam yewo. Le go bubu me la, dɔnɔwo ƒe nɔnɔmea gasẽna ɖe edzi ne wogblɔ na wo be atike si woawɔ na wo la agblẽ nane le wo ŋu. Kpɔɖeŋu sia ɖee fia be, ne míele nɔnɔme siwo ŋu míate ŋu awɔ naneke le o ŋu bum ɣesiaɣi la, dzi ava ɖe le mía ƒo. Gake míeda akpe be Yehowa naa kpekpeɖeŋu ŋutɔŋutɔ mí. Le dzɔdzɔmefɔkuwo gɔ̃ hã me la, ade dzi ƒo na mí to eƒe Nya la, kpekpeɖeŋu si mía nɔviwo naa mí, kple eƒe gbɔgbɔ kɔkɔe ƒe ŋusẽ dzi. Nu siawo ŋu bubu ana dzi naɖo mía ƒo. Le esi nànɔ nɔnɔme sesẽ siwo me tom nèle ŋu bum teƒe la, wɔ nu si me nunya le be nàte ŋu ado dzi le wo dometɔ ɖe sia ɖe me eye wò susu nanɔ nu nyui siwo su asiwò le agbe me la ŋu boŋ.—Lod. 17:22.\n12, 13. (a) Nu kae kpe ɖe Mawu subɔlawo ŋu wodo dzi esi dzɔdzɔmefɔkuwo gblẽ woƒe nuwo dome? Wɔ eƒe kpɔɖeŋu. (b) Ne dzɔdzɔmefɔkuwo dzɔ la, aleke nu si wòle be ame natsɔ aɖo nɔƒe gbãtɔ le agbe me la dzena kɔtɛ?\n12 Le ƒe ʋɛ siwo va yi me la, dzɔdzɔmefɔku sesẽwo dzɔ le dukɔ aɖewo me. Eɖe dzesi ŋutɔ be nɔvi siwo le dukɔ mawo me la dometɔ geɖe do dzi ale gbegbe. Gake esia mefia be enɔ bɔbɔe na wo o. Le ƒe 2010 ƒe gɔmedzedze la, anyigbaʋuʋu gã aɖe kple ƒutsotsoe gblẽnu si ɖe amewo le Chile (Chili) la gblẽ mía nɔvi geɖewo ƒe aƒewo kple nunɔamesiwo dome, eye wo dometɔ aɖewo ƒe dɔwɔƒewo hã dome gblẽ. Le nu siawo katã me la, dzo nɔ nɔviawo me ɖe Yehowa ƒe subɔsubɔdɔa ŋu. Samuel si ƒe aƒe gbã keŋkeŋ la gblɔ be: “Le nɔnɔme sesẽ mawo gɔ̃ hã me la, nye kple srɔ̃nye míedzudzɔ kpekpeawo kple gbeadzi dede gbeɖe o. Mexɔe se be numame siawo kpe ɖe mía ŋu be dzi meɖe le mía ƒo o.” Woa kple nɔvi bubuwo siaa woɖe susu ɖa le dzɔdzɔmefɔkua dzi eye wolé fɔ ɖe Yehowa subɔsubɔ ŋu.\n13 Le September 2009 me la, tsi gã aɖe dza eye wòɖe Manila dua ƒe akpa 80 le alafa me, le Philippines. Kesinɔtɔ aɖe si nu geɖe dome gblẽ na la gblɔ be: “Tsiɖɔɖɔa na ame sia ame sɔ kple nɔvia, ewɔe be gatɔwo kple ame dahewo siaa to nɔnɔme sesẽwo me hekpe fu ɖekae.” Esia na míeɖo ŋku aɖaŋu nyui si Yesu ɖo na mí be, “Miƒo nu xɔasiwo nu ƒu na mia ɖokui ɖe dziƒo, afi si agbagblaʋui alo ɣebia megblẽa nu le o, eye fiafitɔwo medzea kpɔ va fia fi le o,” la dzi. (Mat. 6:20) Ga kple nunɔamesiwo nu yina kaba, eya ta ne míetsɔ wo ɖo nɔƒe gbãtɔ le agbe me la, ana ŋu nakpe mí. Ðe nunya mele eme wu be míatsɔ mía kple Yehowa dome ƒomedodo, si ate ŋu akpɔtɔ anɔ anyi ɖaa, nu ka kee ɖadzɔ o, la aɖo nɔƒe gbãtɔ le agbe me oa?—Mixlẽ Hebritɔwo 13:5, 6.\nSUSU SIWO TA WÒLE BE DZI NANƆ MÍA ƑO\n14. Susu kawo tae wòle be dzi nanɔ mía ƒo ɖo?\n14 Yesu gblɔ na eƒe nusrɔ̃lawo be kuxiwo anɔ anyi le yeƒe anyinɔɣia, gake egblɔ na wo be: “Dzika negatso mia ƒo o.” (Luka 21:9) Esi wònye be eyae nye míaƒe Fia, eye xexe bliboa Wɔla le megbe na mí ta la, ele be dzi nanɔ mía ƒo. Paulo de dzi ƒo na Timoteo esime wògblɔ nɛ be: “Mawu mena vɔvɔ̃gbɔgbɔ mí o, ke ŋusẽ kple lɔlɔ̃ kpakple ŋuɖɔɖo ƒe gbɔgbɔ boŋ.”—2 Tim. 1:7.\n15. Nya kawoe Mawu subɔla aɖewo gblɔ tso ale si woɖoa ŋu ɖe Mawu ŋui la ŋu; aleke míawɔ be dzi nanɔ mía ƒo abe woawo ke ene?\n15 Kpɔ kakaɖedzinya siwo Mawu subɔla aɖewo gblɔ ɖa. David gblɔ be: “Yehowa enye nye ŋusẽ kple nye akpoxɔnu, eya ŋu nye dzi le ŋu ɖom ɖo, eye wòxɔ nam; eya ta nye dzi le aseye tsom.” (Ps. 28:7) Paulo gblɔ kakaɖedzitɔe be: “Le nu siawo katã me la, míeɖua dzi bliboe to ame si lɔ̃ mí la dzi.” (Rom. 8:37) Nenema kee esi Yesu ƒe kuɣi gogo la, ena eƒe nusrɔ̃lawo kpɔe dze sii kɔtɛ be ƒomedodo sẽŋu aɖe le ye kple Mawu dome esi wògblɔ be: “Menye nye ɖekae li o, elabena Fofo la li kplim.” (Yoh. 16:32) Nu kae nyagbɔgblɔ siawo ɖe fia? Woɖee fia be ame siawo katã ɖoa ŋu ɖe Yehowa ŋu bliboe. Ne míawo hã míeɖoa ŋu ɖe Mawu ŋu nenema la, esia ate ŋu ana dzideƒo si míehiã la nasu mía si ne míedo go kuxi sesẽwo.—Mixlẽ Psalmo 46:2-4.\nWƆ ÐOÐO SIWO MAWU WƆ BE DZI NANƆ MÍA ƑO LA ŊU DƆ\n16. Nu ka tae Mawu ƒe Nya la sɔsrɔ̃ le vevie na mí?\n16 Mí Kristotɔwo ƒe dzideƒo metsoa míawo ŋutɔwo ƒe ŋusẽ me o. Ke boŋ Mawu ŋuti sidzedze si su mía si kple ŋuɖoɖo ɖe eyama ŋu gbɔe wòtsona. Míate ŋu adze si eyama ahaɖo ŋu ɖe eŋu ne míesrɔ̃a eƒe Nya, Biblia, si woŋlɔ ɖi la. Nɔvinyɔnu aɖe si blanuiléledɔ le fu ɖem na la ɖe nu si kpena ɖe eŋu la me be yexlẽa mawunyakpukpui siwo faa akɔ na ye la zi gbɔ zi geɖe. Ðe míele wɔwɔm ɖe mɔfiame si nye be míanɔ ƒometadedeagu wɔm edziedzi la dzia? Nu siawo wɔwɔ akpe ɖe mía ŋu míaƒe tamesusu nasɔ kple hakpala, si gblɔ be, “Aleke gbegbe nyemehelɔ̃a wò se lae o! Nye ŋugbledede wònye ɖaa,” la tɔ.—Ps. 119:97.\n17. (a) Ðoɖo kae ate ŋu akpe ɖe mía ŋu dzi nakpɔtɔ anɔ mía ƒo? (b) Aleke agbemeŋutinya aɖe si wota ɖe míaƒe magazineawo me la kpe ɖe ŋuwòe?\n17 Tsɔ kpe ɖe eŋu la, Biblia srɔ̃gbalẽ siwo me nyawo doa ŋusẽ míaƒe ŋuɖoɖo ɖe Yehowa ŋu la le mía si. Nɔvi geɖewo kpɔe be agbemeŋutinya siwo wotana ɖe míaƒe magazinewo me la kpena ɖe yewo ŋu ŋutɔ. Nɔvinyɔnu aɖe si le Asia, si blanuiléledɔ si tsoa tagbɔdɔléle gbɔ le fu ɖem na la kpɔ dzidzɔ esi wòxlẽ nɔviŋutsu aɖe si nye dutanyanyuigblɔla tsã, si kpe akɔ kple dɔléle sia ke dzidzedzetɔe, la ƒe agbemeŋutinya. Nɔvinyɔnua ŋlɔ bena, “Ekpe ɖe ŋutinye mese nye kuxia gɔme eye mɔkpɔkpɔ su asinye.”\nNe èle nɔnɔme sesẽ aɖe me tom la, wɔ ɖoɖo siwo Yehowa wɔ la ŋu dɔ\n18. Nu ka tae wòle be míanɔ gbe dom ɖa zi gbɔ zi geɖe?\n18 Ðoɖo bubue nye gbedodoɖa. Esia ate ŋu akpe ɖe mía ŋu le nɔnɔme ɖe sia ɖe me. Apostolo Paulo te gbe ɖe ale si gbegbe gbedodoɖa le vevie la dzi esi wògblɔ be: “Migatsi dzimaɖi le naneke ŋuti o, ke boŋ le nu sia nu me la, mitsɔ gbedodoɖa kple kokoƒoƒo kpakple akpedada ana Mawu nanya miaƒe didiwo; eye Mawu ƒe ŋutifafa, si ƒoa susu ɖe sia ɖe ta la, adzɔ miaƒe dziwo kple miaƒe tamesusuwo ŋu to Kristo Yesu dzi.” (Flp. 4:6, 7) Ðe míedoa gbe ɖa zi gbɔ zi geɖe be ŋusẽ si ana míanɔ te ɖe kuxiwo nu la nasu mía sia? Alex, nɔviŋutsu aɖe si le Britain, si blanuiléledɔ ɖe fu na ɣeyiɣi didi aɖe la, gblɔ be: “Nuƒoƒo na Yehowa le gbedodoɖa me kple toɖoɖo eyama to eƒe Nya la xexlẽ dzi ye nye nu vevi si kpe ɖe ŋunye.”\n19. Aleke wòle be míabu Kristotɔwo ƒe kpekpewo dedee?\n19 Hadede kple mía nɔviwo le kpekpewo me hã nye ɖoɖo vevi si kpena ɖe mía ŋu. Hakpala aɖe ŋlɔ bena: “Yehowa ƒe xɔxɔnuwo le nye luʋɔ dzrom yi menye ke.” (Ps. 84:3) Ðe míawo hã míesena le mía ɖokui me nenema? Lani, si ŋu míeƒo nu tsoe va yi la gblɔ ale si wòbua hadede kple nɔvi Kristotɔwoe ale: “Menye be ne melɔ̃ ye made kpekpewo o. Menyae be ne medi be Yehowa nakpe ɖe ŋunye mado dzi la, ele be made kpekpewo.”\n20. Aleke gomekpɔkpɔ le gbeƒãɖeɖedɔa me akpe ɖe mía ŋui?\n20 Veviedodonu le Fiaɖuƒegbeƒãɖeɖedɔa me hã doa ŋusẽ mí. (1 Tim. 4:16) Nɔvinyɔnu aɖe si le Australia, si to kuxi gbogbo aɖewo me le agbe me la gblɔ be: “Medzroam be made gbeadzi o, gake hamemetsitsi aɖe kpem be nye kpli ye míayi gbeadzi. Meyi kplii. Yehowa anya nɔ kpekpem ɖe ŋunye to mɔ sia dzi; ɣesiaɣi si mekpɔ gome le subɔsubɔdɔa me la, mekpɔa dzidzɔ ŋutɔ.” (Lod. 16:20) Ame geɖe kpɔe be esi yewole kpekpem ɖe ame bubuwo ŋu be woaxɔ Yehowa dzi se la, esia do ŋusẽ yewoƒe xɔse. Ne wole esia wɔm la, wotea ŋu ɖea woƒe susu ɖa le woawo ŋutɔwo ƒe kuxiwo dzi eye wotsɔa susu ɖoa nu siwo le vevie wu la dzi.—Flp. 1:10, 11.\n21. Kakaɖedzi kae le mía si ku ɖe kuxi siwo míedoa goe ŋu?\n21 Yehowa wɔ ɖoɖo gbogbo aɖewo siwo akpe ɖe mía ŋu míanɔ te ɖe egbekuxiwo nu dzinɔameƒotɔe. Ne míewɔa ɖoɖo siawo katã ŋu dɔ eye míedea ŋugble le Mawu subɔla siwo wɔ nu dzinɔameƒotɔe ƒe kpɔɖeŋuwo ŋu hesrɔ̃a woamawo la, míeka ɖe edzi be míate ŋu akpe akɔ kple kuxiwo dzidzedzetɔe. Togbɔ be míate ŋu ava to kuxi geɖewo me esime nuɖoanyi sia ƒe nuwuwu le aƒe tum hã la, míate ŋu ase le mía ɖokui me abe Paulo ene, esi wògblɔ be: “Woxlã mí ɖe anyi, gake wometsrɔ̃ mí o. . . . Eya ta míenaa ta o.” (2 Kor. 4:9, 16) Le Yehowa ƒe kpekpeɖeŋu me la, míate ŋu anɔ te ɖe egbekuxiwo nu dzidzedzetɔe.—Mixlẽ 2 Korintotɔwo 4:17, 18.\n^ mm. 8 Míetrɔ ŋkɔ aɖewo.


Nyagblɔla 2 | Biblia Le Internet Dzi | Xexe Yeye Gɔmeɖeɖe\nSalomo ƒo nu tso dɔ siwo wòwɔ ŋu (1-11)\nAmegbetɔ ƒe nunya ɖea vi va se ɖe afi aɖe ko (12-16)\nDɔ sesẽ wɔwɔ ƒe toflokonyenye (17-23)\nÐu nu, no nu, nàkpɔ dzidzɔ le dɔ ŋu (24-26)\n2 Megblɔ le nye dzi me be: “Mate agbeɖuɖu* kpɔ, ne makpɔ nu nyui si ado tso eme.” Ke kpɔ ɖa, esia hã toflokoe! 2 Megblɔ le nukoko ŋu be, “Aɖaʋae!” Eye megblɔ le agbeɖuɖu* ŋu be, “Vi kae wòaɖe?” 3 Meɖoe le nye dzi me be matsɔ wain ado dzidzɔ na ɖokuinye,+ ke hã makpɔtɔ adze nunya; meti bometsitsi gɔ̃ hã yome ne makpɔ nu si nyo na amegbetɔviwo be woawɔ le dziƒoa te le woƒe agbemeŋkeke ʋɛawo me. 4 Mewɔ dɔ gã dɔ gãwo.+ Metu xɔwo;+ mede waingblewo.+ 5 Metso abɔwo kple tsaɖibɔwo, eye medo ati tseku vovovowo ɖe wo me. 6 Meɖe tsitawo, ne matsɔ ade tsi avemeti fẽwo. 7 Kluviwo kple kosiwo va su asinye,+ eye esiwo wodzi le aƒea me hã nɔ asinye.* Nyihawo kple alẽhawo+ nɔ asinye taŋ wu ame siwo katã nɔ Yerusalem do ŋgɔ nam. 8 Meƒo klosalo kple sika nu ƒu,+ fiawo ƒe kesinɔnuwo* kple esiwo tso nuto vovovowo me taŋtaŋ.+ Meɖo ŋutsu hadzilawo kple nyɔnu hadzilawo, eye medi nu si doa dzidzɔ geɖe na amegbetɔviwo: nyɔnu, ɛ̃, nyɔnu geɖewo nɔ asinye. 9 Ale meɖo kpo gaɖo kpo ɖe edzi wu ame siwo katã nɔ Yerusalem do ŋgɔ nam.+ Eye nye nunya mege le asinye o. 10 Nyemete naneke si dzrom* la ɖokuinye o.+ Nyemete dzidzɔ* aɖeke ƒomevi nye dzi o, elabena nye dzi kpɔ dzidzɔ ɖe dɔ sesẽ siwo katã mewɔ la ŋu; esiae nye tɔnye gome tso nye hloloetsotsowo katã me.+ 11 Ke esi mede ŋugble le dɔ siwo katã nye asiwo wɔ kple dɔ siwo katã ŋu megbla ɖo wɔ ŋu la,+ mekpɔe be wo katã wonye tofloko kple dagbadagba ɖe yame;+ viɖe gbagbe* aɖeke mele wo me le ɣea te o.+ 12 Eye metrɔ be malé ŋku ɖe nunya, aɖaʋadzedze, kple bometsitsi ŋu.+ (Elabena nu kae ame si ava ɖe fia yome la, ate ŋu awɔ? Nu si amewo wɔ va yi xoxo la koe.) 13 Eye mekpɔ be nunya ƒo bometsitsi ta sãa,+ abe ale si ko kekeli ƒo viviti tae ene. 14 Nunyala to ŋku ɖe ta;*+ ke bometsila ya zɔa viviti me.+ Eye meva kpɔe hã be nu ɖeka tɔgbi ye dzɔna ɖe wo katã dzi.+ 15 Ale megblɔ le nye dzi me be: “Nu si adzɔ ɖe bometsila dzi la kee ava dzɔ ɖe nye hã dzinye.”+ Ekema nu kae mekpɔ tso nye nunya gbogboawo me? Eye megblɔ le nye dzi me be: “Esia hã toflokoe.” 16 Elabena womeɖoa ŋku nunyala loo alo bometsila dzi ɖaa o.+ Woaŋlɔ wo katã be keŋkeŋ le ŋkeke siwo gbɔna me. Eye aleke nunyala le kuku gee? Abe ale si ko bometsila le kuku ge ene.+ 17 Ale melé fu agbenɔnɔ,+ elabena mekpɔe be, dɔ siwo wowɔna le ɣea te la nye fuɖenameɖokui sɔŋ, elabena tofloko+ kple dagbadagba ɖe yame ko wo katã wonye.+ 18 Eye melé fu dɔ sesẽ siwo katã ŋu mevu ɖo wɔ le ɣea te,+ elabena ɖeko magblẽ wo ɖi na ame si ava ɖe yonyeme la tsã.+ 19 Eye ame kae nya ne nunyala loo alo bometsilae wòava nye?+ Gake eyae ava kpɔ ŋusẽ ɖe dɔ siwo katã metsɔ kutrikuku kple nunya wɔ le ɣea te la dzi. Esia hã toflokoe. 20 Ale dzi ɖe le ƒonye ɖe dɔ sesẽ siwo katã ŋu mevu ɖo wɔ le ɣea te la ŋu. 21 Elabena ne ame tsɔ nunya kple sidzedze kpakple aɖaŋu wɔ dɔ sesĩe hã la, ame si mekpe fu aɖeke le eŋu o la si mee eƒe gome la ayi.*+ Esia hã tofloko kple vɔ̃ gã aɖe wònye. 22 Nu ka tututue amegbetɔ kpɔna tso eƒe hloloetsotso kple dɔ siwo katã ŋu wòvu ɖo* wɔ le ɣea te la me?+ 23 Elabena le eƒe ŋkekewo katã me la, dɔ siwo wòwɔna nye vevesese kple dzivee sɔŋ,+ eye le zã me hã, eƒe dzi megbɔna ɖe eme o.+ Esia hã toflokoe. 24 Naneke menyo na amegbetɔ wu be, wòaɖu nu ano nu, eye wòakpɔ dzidzɔ* le dɔ sesẽ siwo wòwɔna la ta o.+ Nye la, mekpɔ be Mawu vavã la ƒe asi mee esia hã tso,+ 25 elabena ame kae ɖua nu noa nu nyuie wum?+ 26 Mawu tsɔ nunya, sidzedze kple dzidzɔkpɔkpɔ na ame si ƒe nu nyo eŋu,+ ke nu vɔ̃ wɔla ya, ede dɔ asi nɛ be wòaƒo nuwo nu ƒu ahali kɔ wo ɖi, ale be Mawu vavã la natsɔ wo ana ame si ƒe nu nyo eŋu.+ Esia hã tofloko kple dagbadagba ɖe yame wònye.\n^ Alo “dzidzɔkpɔkpɔ.”\n^ Alo, “dzidzɔkpɔkpɔ.”\n^ Egɔmeɖeɖe tẽe, “aƒemeviwo hã nɔ asinye.”\n^ Alo, “kesinɔnu siwo dze fiawo.”\n^ Egɔmeɖeɖe tẽe, “nye ŋku di.”\n^ Alo, “agbeɖuɖu.”\n^ Alo, “nu deamedzi.”\n^ Alo, “Nunyala ƒe ŋkuwo le te.”\n^ Alo, “eƒe nuwo katã ava yi.”\n^ Egɔmeɖeɖe tẽe, “eƒe dzi vu ɖo.”\n^ Alo, “eye wòana eƒe luʋɔ naɖu agbe.”


GBE BUBU Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse German Greenlandic Hungarian Indonesian Italian Japanese Korean Latvian Lithuanian Myanmar Norwegian Papiamento (Curaçao) Polish Portuguese Romanian Russian Sepedi Setswana Slovak Slovenian Spanish Swahili Swedish Thai Turkish Ukrainian\nETSO NYƆ! ŊLƆLA SI LE CONGO (KINSHASA) GBƆ\nBRAÐA, January 15, 2002, dzie—edze abe nusianu nɔ edzi yim nyuie abe ɖaa ene le Titina Afrika. Mía kple nɔvi Yehowa Ðasefo aɖe míeva ɖo Goma, Kivu, le Congo (Kinshasa), be míakpe kple Ðasefo siwo le Ta Gãwo ƒe nutome.\nMehiã be Woatsi Dzi Oa?\nTogbɔ be Nyiragongo dzoto (si kɔkɔ meta 3,470) gbɔ didi kilometa 19 tso dugã si nye Goma gbɔ hã la, dzotoa ƒe nɔnɔme he míaƒe susu. * Míele toa ƒe gbeɖeɖe sem, eye míekpɔe hã be dzudzɔ nɔ tutum tso dzotoa me. Esia menye nu yeye na nutoa me tɔwo kura le ƒea ƒe ɣeyiɣi siawo me o, eye wometsi dzi ɖe eŋu hã o.\nLe ŋdɔ me la, míede Yehowa Ðasefowo ƒe hame eve ƒe kpekpewo. Míekpɔtɔ nɔ anyigbaʋuʋu suesuewo kple toa ƒe gbeɖeɖe sem. Edze abe ame aɖeke metsi dzi ɖe nusiawo ŋu o ene. Dumegãwo yi edzi nɔ kakaɖedzi nam dumeviwo be mehiã be woavɔ̃ kura o. Togbɔ be Congotɔ dzotoŋutinunyala aɖe nɔ egblɔm ɖi ɣleti geɖe enye sia be dzotoa awo hã la, ame aɖeke mexɔ edzi se o. Xɔlɔ̃ aɖe gblɔe fefenyae ko be, “Fiẽ sia yame abiã hẽ le dzotoa ta.”\n“Ele be Míasi Adzo Kpata!”\nEsi míetrɔ gbɔ va míaƒe dzeƒe la, wogblɔ na mí kaŋ be: “Ele be míasi adzo kpata!” Eva ɖo ŋkubiã me. Dua le afɔku gã aɖe me. Aleke gbegbe nuwo trɔ kpatae nye si! Do ŋgɔ le ŋkekea me la, míenɔ nu me dzrom ku ɖe alesi míedi be Goma nazu teƒe si koŋ woana ɖaseɖiɖidɔa ŋuti mɔfiame atsoe ŋu. Fifia le ɣetrɔ me la, wogblɔ na mí be míasi adzo le dugã la me, le esi wòɖo tsɔtsrɔ̃ ƒe afɔku me ta!\nEsi xexeame nɔ tsyɔtsyɔm la, yame va biã hẽ—eye ele be wòabiã hã vavã! Anyigbatumeba xɔdzo si tsaka kple nu bubu siwo lólo hebiã hẽ la do tso Nyiragongo-toa me bababa tsa gbɔna dugã la me. Toa ɖi ze gã aɖe si woɖo dzo dzi wòle fiefiem wlɔwlɔwlɔ eye emenuwo le gbagbam ɖi ene, eye ga loló xɔdzoawo le nusianu tsrɔ̃m le eƒe mɔ dzi. Afɔtsɔtsɔe si míetsɔ lɔ nuwo de míaƒe akplowo me la mele gbɔgblɔ me o! Fifia esusɔ vie wòaƒo fiẽ ga 7:00.\nSisila Akpe Geɖe Yɔ Mɔdodoa Dzi\nEsi míewɔ kaba do go la, míekpɔe be ame gbogbo siwo nɔ sisim ɖe woƒe agbe ta la yɔ Goma mɔdodoa dzi. Ame akpa gãtɔ nɔ afɔ zɔm, eye wotsɔ woƒe nunɔamesi ʋɛ siwo dzi woƒe asi te ŋu su. Ame geɖe tsɔ woƒe agbawo ɖe ta. Ame ʋɛ aɖewo hã mimi ɖe ʋuwo me. Amesiame ɖo ta Rwanda-de si gbɔ medidi boo tso afima o gbɔ. Gake dzoto menya nusi nye dukɔ vovovowo ƒe de siwo amewo ɖo o. Aʋakɔ aɖeke mate ŋu axe mɔ ɖe afisiwo wòatsa atoe nu o! Míekpɔ asrafo aɖewo siwo hã na ta henɔ sisim ɖe woƒe agbe ta esi anyigbatumeba xɔdzoa tsa gbɔna. Alesi mɔdodoa dzi yɔe la na be ʋuwo mete ŋu le zɔzɔm kura o. Afɔa ko wòle be míazɔ. Míawoe nye ma le ame 300,000 dome—ŋutsuwo, nyɔnuwo, ɖeviwo, kple vidzĩwo—siwo katã nɔ ʋiʋlim be yewoasi le dzotoa ƒe agbodzedze nu. Míegale toa ƒe gbeɖeɖe kple anyigbaʋuʋu suesuewo ŋkɔ sem kokoko le míaƒe afɔwo gɔme.\nAmesiame le sisim be yeaɖe yeƒe agbe. Mía kple xɔ̃nye, mí amesiwo nye amedzrowo tso dugã aɖe me, hã le ameha siawo dome, eye Ðasefowo ʋɛ aɖewo le mía ŋu, amesiwo kpe ɖe mía ŋu. Alesi wole mía ŋu kple alesi wotsɔ ɖe le míaƒe dedienɔnɔ me vevie la wɔ dɔ ɖe mía dzi vevie eye míese le mía ɖokui me be míele dedie le nudzɔdzɔ sesẽ tikɔname sia me. Amewo le sisim kple nusiwo woate ŋu atsɔ—awuwo, nuɖazewo kple agbawo, kple nuɖuɖu ʋɛ aɖewo. Amewo nɔ wo nɔewo tutum le ameha gã sia dome. Ʋu siwo hã nɔ agbagba dzem be yewoato wo ŋu ayi ŋgɔ la nɔ ame aɖewo lɔm, si na be amewo ƒe nunɔamesiwo ge le wo si eye amewo zɔ wo dzi gblẽ wo dome. Baba na amesi adze anyi. Amesiame tsi dzodzodzoe. Vɔvɔ̃ ɖo amesiame. Míele agbagba dzem be míaɖo du si le mía ŋgɔ kilometa ʋɛ aɖewo ko, si nye Gisenyi, le Rwanda, la me. Ele be míaʋli vevie ayi afɔzɔzɔa dzi.\nZã si me Nɔ Dedie\nMíeɖo amedzrodzeƒe aɖe, gake abe alesi nàkpɔ mɔe ene la, xɔawo katã yɔ. Nusi wòle be míawɔ koe nye be míanɔ anyi ɖe kplɔ̃ aɖe ŋu le gota. Afimae míenɔ le afɔzɔzɔ gaƒoƒo etɔ̃ kple afã si te ɖeɖi mía ŋu vevie megbe. Enye dzidzɔ na mí be míele agbe eye míegale afɔku teƒea o, eye be míele mía nɔvi Kristotɔ siwo zɔ mɔa kpli mí dome. Enye dzidzɔ be Ðasefo aɖeke mebu eƒe agbe o.\nEdze ƒã be míatsi gota adɔ zã bliboa ŋu nake. Fifia míate ŋu ade ŋugble le yame si biã hẽ le dugã si nye Goma tame si kpɔm míele tso adzɔge la ŋu. Alesi yame biãe la wɔ dɔ ɖe ame dzi eye wòdze ani ale gbegbe! Fifia ŋu le kekem. Dzotoa ƒe gbeɖeɖe kple anyigbaʋuʋu suesuea yi edzi zã bliboa. Ne míebu ŋkeke si do ŋgɔ ƒe nɔnɔme sesẽa ŋu la, míaƒe dɔme trɔna ɖe ƒome akpe geɖe siwo nɔ sisim kple wo vi suewo ŋu ale gbegbe.\nKpekpeɖeŋunuwo Va Ðo Kaba\nÐasefo siwo tso Kigali, si nye Rwanda ƒe fiadu me, va ɖo mía gbɔ le Fiɖa, January 18, ƒe ŋdɔ me. Kpekpeɖeŋunakɔmiti si me tɔwo nye nɔviŋutsu siwo tso Goma kple Gisenyi la tso kaba ɖe dɔ ŋu. Woƒe taɖodzinu gbãtɔ enye be yewoadi dzeƒe na Ðasefo sitsoƒedila siawo le Fiaɖuƒe Akpata ade siwo le nutoa me la me. Wokpɔ esiawo katã gbɔ gbemagbe ke. Woŋlɔ dzesi aɖe ɖe Franse kple Swahili gbewo me da ɖe mɔdodoa dzi si fia mɔ nɔviwo yi Fiaɖuƒe Akpata si le nutoa me la me, afisi sitsoƒedilawo akpɔ kpekpeɖeŋu kple akɔfafa le. Le ŋkeke ma ke dzi la, nuhiahiã vevi siwo ƒe kpekpeme nye tɔn etɔ̃ va ɖo Fiaɖuƒe Akpata siwo me Ðasefoawo dze la me. Le eƒe ŋufɔke, si nye Memleɖagbe la, agbatsɔʋu si me nuɖuɖu, abadzivɔ, aŋenuwo, adzalẽ, kple atikewo le la tso Kigali va ɖo.\nAmewo Tsi Dzodzodzoe\nLe ɣeyiɣi sia me amewo tsi dzi ŋutɔ. Aleke woawɔ akpɔ ame gbogbo siawo ƒe nuhiahiãwo gbɔ? Ke dzotoa hã ɖe? Ɣekaɣie eƒe wowoa adzudzɔ? Aleke gbegbee nu gblẽ le Goma dua ŋui? Nyadzɔdzɔ siwo sem míele kple anyigbaa ƒe ʋuʋu suesue si nu metso o la mede dzi ƒo kura o. Dzotoŋutinunyalawo vɔ̃ be aɖiya si nye sulfur dioxide ƒe agbɔsɔsɔ akpa agblẽ yame. Amewo gatsi dzi hã be Kivu-ta me tsi maganyo na nono o le aɖinu siwo tsa ge ɖe eme ta.\nKaka gaƒoƒo 48 nava yi tso esime dzotoa ƒe wowo dze egɔme la, nyatakaka gbadzinamewo kaka. Emegbe le Memleɖa ŋdɔ me míese be ame 10,000, siwo dome Ðasefo 8 kple ɖevi sue ɖeka le, la tsi teƒe aɖe esi tomeba xɔdzo si do tso dzotoa me, si ƒe kɔkɔmee nye meta 2 le teƒe aɖewo, la tsa ƒo xlã wo hexaxa wo. Aɖiyawo xɔ yame. Míevɔ̃ ɖe wo nu. Ewɔ abe ɖe mɔkpɔkpɔ aɖeke meli o ene. Anyigbatumeba xɔdzoa gblẽ gbedoxɔgã si le Goma gɔ̃ hã keŋkeŋ kloe. Ɣemaɣi ame aɖeke mebui be Goma dugã la agakpɔtɔ anɔ anyi o.\nNya Fakɔname Aɖewo\nLe Kwasiɖagbe ŋdi ga 9:00 me la, míexɔ kaƒoƒo tso nɔvi siwo tomeba xɔdzoa xaxa ɖo la dometɔ ɖeka gbɔ. Egblɔ na mí be nuwo le tɔtrɔm. Nuwo le kakam ɖe eme. Tsi le dzadzam, tomeba xɔdzoa le fafam, eye yame le kɔkɔm. Togbɔ be ba si le sesẽm fifia la mefa vɔ keŋkeŋ haɖe o eye afɔku kpɔtɔ nɔ eŋu hã la, amewo le edzi zɔm be yewoasi ayi teƒe siwo le dedie wu. Dua metsrɔ̃ keŋkeŋ o.\nEsiae nye nyanyui gbãtɔ si míese tso esime afɔkua dze egɔme. Dzotoa ƒe wowo ka bɔbɔ vie azɔ. Eŋutinunyala siwo le nutoa me ƒe nukpɔsusuwo mewɔ ɖeka le nusi nɔ dzɔdzɔm ŋu o. Fifia míete ŋu se amesiwo le du si tsɔ ɖe mía gbɔ, si nye Bukavu, si le Kivu-ta la ƒe go kemɛ dzi la ŋkɔ. Míese be Ðasefowo ƒe ƒome atɔ̃, kple ɖevi etɔ̃ siwo ŋu wo dzilawo mele o, ɖo tɔdziʋu sue va ɖo Bukavu. Ðasefo siwo le dua me le kpekpem ɖe wo ŋu.\nMíate Ŋu Atrɔ Ayi!\nLe Dzoɖa, January 21 lia dzi la, míete ŋu yi ɖafa akɔ na amesiwo dzi dzɔgbevɔ̃ea dzɔ ɖo le Gisenyi, eye míekpɔ nusiwo hiã wo. Míekpɔe be nɔvi siwo dze Fiaɖuƒe Akpata adeawo me la dze nuwo wɔwɔ ɖe ɖoɖo nu gɔme. Míete ŋu xlẽ Ðasefo siwo si va afisia ƒe agbɔsɔsɔ—ame 1,800, ɖeviwo hã le eme.\nKe aleke ŋkeke siwo le ŋgɔ anɔ? Dumegãwo nɔ ɖoɖo wɔm kpata be woatu asaɖawo na sitsoƒedilawo. Gake sitsoƒedilawo ƒe asaɖa me nɔnɔ ƒe ŋkuɖodzinu wɔnublanuiwo kpɔtɔ nɔ susu me na ame aɖewo siwo nɔ asaɖa mawo tɔgbe me le gbeɖekadolawo tsɔtsrɔ̃ ɖa si dzɔ le ƒe 1994 me. Míeɖoe be míatrɔ ayi Goma, eye le ŋdɔ me míeɖo dua me. Dua ƒe akpa 25 le alafa me gbã keŋkeŋ. Fifia míete ŋu zɔ tomeba si le sesẽm azɔ si tsa to dua me mɔdodowo dzi la dzi. Dzoxɔxɔ kpɔtɔ le eme eye aɖidzudzɔwo kpɔtɔ le tutum tso eme hexɔ yame. Ame geɖe ɖoe be yewoagatrɔ ava dua me.\nLe ŋdɔ ga 1:00 me la, míedo go Kristotɔ hamemegã 33 le Goma Center Hame ƒe Fiaɖuƒe Akpata me. Nɔviawo katã da asi ɖe nyametsotsoa dzi: Woɖoe be yewoagatrɔ ava Goma. Wogblɔ be, “Afisiae nye mía de.” Ke esi wònye be dzotoa agate ŋu awo ake ɖe? Woɖo eŋu be, “Meganye nu yeye na mí o.” Wovɔ̃ be ne yewometrɔ gbɔ kaba o la, amewo ava fi yewoƒe nusianu. Eƒe ŋufɔke la, Ðasefowo ƒe ƒome siwo katã si dzo la gatrɔ va Goma. Ame 300,000 siwo tso dea dometɔ akpa gãtɔ hã trɔ gbɔ va dugã si ŋu nu gblẽ le la me.\nKwasiɖa Ðeka Megbe\nAmewo gayɔ dua me eye wole woƒe gbesiagbe nuwɔnawo dzi yim. Edze ƒã be dua mazu dudo o. Eteƒe medidi o wodze dɔ gɔme be woaka ba si zu abe gli sesẽ si ma dua me ɖe akpa eve ene la bene wòagazu du ɖeka. Anyigbatumeba xɔdzoa tsrɔ̃ nusianu si nɔ eƒe mɔ dzi. Dugã la ƒe asitsaƒe kple dziɖuɖudɔwɔƒewo gbã keŋkeŋ. Wobu akɔnta be yameʋudzeƒea ƒe mɔ si dzi yameʋuwo ƒua du tona la ƒe akpa etɔ̃lia gblẽ.\nAkɔntabubu si de pɛpɛpɛ ɖee fia be Ðasefowo ƒe ƒome 180 ye le amesiwo bu woƒe nunɔamesiwo katã dome eye wozu aƒemanɔsitɔwo. Kpekpeɖeŋunakɔmitia wɔ ɖoɖo be woakpe ɖe ŋutsu, nyɔnu, kple ɖevi siwo ade 5,000 ŋu be woakpɔ woƒe gbesiagbe nuɖuɖu. Yehowa Ðasefo siwo le Belgium, France, kple Switzerland ɖo asaɖatuvɔwo ɖa be woatsɔ atu ɣeyiɣi aɖe ƒe nɔƒe na nɔvi siwo zu aƒemanɔsitɔwo, kple be woatsɔe atu agbadɔ wòazu kpekpeƒe na hame siwo ƒe Fiaɖuƒe Akpata ŋu nu gblẽ le alo esiwo dome gblẽ kura. Ƒome aɖewo siwo zu aƒemanɔsitɔwo va dze Ðasefo siwo ƒe aƒe ŋu nu megblẽ le o gbɔ, eye wo dometɔ aɖewo hã le asaɖawo me.\nLe Fiɖa, January 25 lia dzi, si nye ŋkeke ewo le zã dziŋɔ ma me nudzɔdzɔwo megbe la, ame 1,846 ye va kpe ta le kpekpe si wowɔ le sukukpo aɖe dzi le Goma be yewoase dzideƒonamenyawo tso Ŋɔŋlɔawo me. Nɔviawo gblɔ akpedanya geɖe ɖe akɔfafa kple kpekpeɖeŋunu siwo woxɔ to Yehowa ƒe habɔbɔa dzi la ta. Xɔse sesẽ si nɔviawo ɖe fia togbɔ be woɖo afɔku me gɔ̃ hã la wɔ dɔ ɖe mí amedzroawo hã dzi vevie. Le fukpekpe siawo katã me hã la, aleke gbegbe wònye dzidzɔ be woanye nɔviwo ƒe habɔbɔ wɔɖeka, si subɔa Mawu vavã Yehowa, amesi nye akɔfafa mavɔwo Tsoƒe, la me tɔ enye si!—Psalmo 133:1; Korintotɔwo II, 1:3-7.\n^ mm. 5 Woyɔa dzoto le Swahiligbe me be mulima ya moto, si gɔmee nye “to si me dzo le.”—Kpɔ nyati si nye “Dzoto aɖe Sasrãkpɔ” le Eŋlisigbe me Nyɔ!, July 8, 1975, ƒe tata me.\n[Anyigbatata siwo le axa 12, 13]\nFli siwo ŋu mɔfiadzesi le la fia afisiwo tomeba xɔdzoa tsa to\nGoma Yameʋudzeƒe ↓ ↓\nTomeba xɔdzoa zi Goma dugã me tɔ akpe geɖe dzi be woasi adzo\n[Nɔnɔmetata siwo le axa 14, 15]\nLe kwasiɖa ɖeka ko megbe la, Ðasefoawo gbugbɔ ɖoɖo wɔ ɖe woƒe Kristotɔwo ƒe kpekpewo ŋu\nƉoe Ɖe Amewo Ɖoe Ɖe Amewo Alesi Míewɔ Si le Tomeba Xɔdzo Dziŋɔ aɖe Nu!\ng02 11/8 axa 12-15


GBE BUBU Amharic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe Ga German Haitian Creole Hiligaynon Hungarian Igbo Italian Korean Lithuanian Malagasy Myanmar Ossetian Persian Polish Portuguese Quechua (Bolivia) Romanian Samoan Setswana Silozi Slovak Slovenian Sranantongo Swahili Tsonga Turkish Ukrainian Urdu\nŊUTSU Mawu subɔla ɖeadzɔgbe siwo nye amesiaminawo ye ƒo ƒu wɔ Yehowa Ðasefowo ƒe Dziɖuha la. Wonye kluvi nyateƒetɔ kple aɖaŋudzela ƒe ha, si wode dɔ asi na be wòana gbɔgbɔmenuɖuɖu eye wòana mɔfiame ahade dzo Fiaɖuƒegbeƒãɖeɖedɔa wɔwɔ me le anyigba dzi godoo la, ƒe teƒenɔlawo.—Mat. 24:14, 45-47.\nDziɖuha la kpea ta kwasiɖa sia kwasiɖa, zi geɖe le Kuɖagbe. Esia kpena ɖe nɔviŋutsu siawo ŋu be wowɔa dɔ le ɖekawɔwɔ me. (Ps. 133:1) Dziɖuha la me tɔwo wɔa dɔ le kɔmiti vovovowo hã me. Kɔmiti ɖe sia ɖe kpɔa Fiaɖuƒedɔa ƒe akpa aɖe koŋ dzi, abe ale si wòdze le ete kpuie ene.\n▪ ZIMENƆLAWO ƑE KƆMITI: Dziɖuha la ƒe kɔmiti vovovoawo ƒe zimenɔlawo kple agbalẽŋlɔla aɖe si hã nye Dziɖuha la me tɔ woe le kɔmiti sia me. Kɔmiti sia kpɔa egbɔ be nuwo yi edzi nyuie le kɔmiti vovovoawo katã me bene dɔawo naɖe zɔ nyuie. Ekpɔa nudzɔdzɔ kpata siwo nu sẽ, yometitiwo, afɔkuwo, kple nya siwo ku ɖe Yehowa Ðasefowo ŋu le xexea me godoo siwo gbɔ wòhiã be woakpɔ kpata la hã gbɔ.\n▪ DƆWƆLAWO ƑE KƆMITI: Nɔviŋutsu siwo le kɔmiti sia me la kpɔa ɖoɖo siwo wowɔ hena Betel ƒomea me tɔ siwo le anyigba dzi godoo la ƒe ŋutilã me kple gbɔgbɔ me nuhiahiãwo gbɔ kpɔkpɔ kple kpekpeɖeŋu nana wo la dzi. Kɔmiti sia kpɔa Betel ƒomea me tɔ yeyewo tiatia kple wo xɔxɔ dzi kpakple nyabiase siwo ku ɖe woƒe Betel subɔsubɔdɔa ŋu la ƒe ŋuɖoɖowo gbɔ.\n▪ AGBALẼTATA KƆMITI: Kɔmiti sia kpɔa agbalẽwo tata, agbalẽwo ɖeɖe ɖe go, kple Biblia srɔ̃gbalẽwo ɖoɖo ɖa le xexea me godoo la dzi. Ekpɔa agbalẽtaƒewo kple nunɔamesi siwo Yehowa Ðasefowo ƒe dɔwɔha vovovowo zãna la dzi. Kɔmiti sia wɔa ɖoɖo ɖe nudzɔdzɔ siwo wowɔna hena Fiaɖuƒedɔa wɔwɔ le xexea me godoo la zazã le mɔ nyuitɔ nu la ŋu.\n▪ SUBƆSUBƆ KƆMITI: Nɔviŋutsu siwo le kɔmiti sia me kpɔa ɖaseɖiɖidɔa dzi eye wokpɔa nya siwo ku ɖe hamewo, mɔɖelawo, hamemetsitsiwo, kple dzikpɔla mɔzɔlawo ŋu la gbɔ. Kɔmiti siae kpɔa Míaƒe Fiaɖuƒe Subɔsubɔdɔ ŋɔŋlɔ dzi, ekpea sukuviwo hena Gilead Sukua kple Subɔsubɔdɔ ƒe Hehenasukua dede, eye le sukua ƒe nuwuwu la, edea dɔ si sukuviawo awɔ la asi na wo.\n▪ NUFIAFIA KƆMITI: Kɔmiti sia kpɔa nufiame siwo wonana le takpekpe suewo, nutome gã takpekpewo, kple hamewo ƒe kpekpewo me la dzi. Ewɔa gbɔgbɔ me ɖoɖowo na Betel ƒomea me tɔwo, ekpɔa suku vovovoawo abe Gilead Suku kple Mɔɖelawo ƒe Subɔsubɔ Suku ene dzi, eye wòkpɔa kasɛt kple videowo hã wɔwɔ dzi.\n▪ AGBALẼŊƆŊLƆ KƆMITI: Kɔmiti sia ƒe agbanɔamedzie nye be wòakpɔ egbɔ be woŋlɔ gbɔgbɔmenufiamewo ɖe agbalẽwo me be woata wo ahama wo na haxɔsetɔwo kple ame bubuwo. Kɔmiti sia ɖoa Biblia me nyabiasewo ŋu eye wòdaa asi ɖe dramagbalẽ kple nuƒogbalẽ siwo woazã la dzi. Egakpɔa gbegɔmeɖeɖedɔ si wowɔna le xexea me godoo la hã dzi.\nApostolo Paulo tsɔ amesiaminawo ƒe hame la sɔ kple amegbetɔ ƒe ŋutilã, eye wòte gbe ɖe ɖoƒe vevi si wo katã wole kple ale si wohiã na wo nɔewo ƒe kpekpeɖeŋu, lɔlɔ̃, kple nuwɔwɔ aduadu le dɔ si Mawu de wo si la wɔwɔ me la dzi. (Rom. 12:4, 5; 1 Kor. 12:12-31) Yesu Kristo, si nye ŋutilã la ƒe Ta la, naa gbɔgbɔmenuɖuɖu kple nu siwo ŋutinuwo hiã be woate ŋu awɔ dɔ aduadu le ɖekawɔwɔ me la wo. (Ef. 4:15, 16; Kol. 2:19) Le mɔ sia nu la, Yehowa to eƒe gbɔgbɔ kɔkɔea dzi le mɔ fiam Dziɖuha la bene wòaxɔ ŋgɔ le dɔa me.


Gbetakpɔxɔ | No. 2 2019\nGBE BUBU Acholi Afrikaans Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Belize Kriol Bengali Biak Bicol Bislama Boulou Brazil Tokunɔgbe Bulgarian Cambodian Catalan Cebuano Chichewa Chile Tokunɔgbe Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuukese Chuvash Cibemba Cinyanja Colombia Tokunɔgbe Croatian Cuba Tokunɔgbe Czech Dangme Danish Digor Douala Drehu Dutch Ecuador Tokunɔgbe Efik Estonian Eŋlisi Eʋegbe Fijian Finnish Fon Franse Ga Garifuna Georgian German Germany Tokunɔgbe Gitonga Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (Ɣi) Hungarian Hungary Tokunɔgbe Iban Ibanag Icelandic Igbo Iloko India Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Javanese Kabiye Kannada Karen (S'gaw) Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Low German Luganda Lunda Luo Luvale Macedonian Macushi Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexico Tokunɔgbe Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peru Tokunɔgbe Poland Tokunɔgbe Polish Ponapean Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romany (Vlax, Russia) Ronga Runyankore Russia Tokunɔgbe Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spain Tokunɔgbe Spanish Sranantongo Swahili Swahili (Congo) Swati Swedish Tagalog Tahitian Tamil Tarascan Tatar Telugu Tetun Dili Thai Ticuna Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Tuvaluan Twi Tzeltal Tzotzil Ukrainian Umbundu Urdu Urhobo Uruund Uzbek Uzbek (Roman) Venda Venezuela Tokunɔgbe Vietnamese Wallisian Waray-Waray Wayuunaiki Welsh Wolaita Xavante Xhosa Yapese Yoruba Zande Zapotec (Isthmus) Zapotec (Lachiguiri) Zulu\n“Wɔna vɔ le ŋunye esi fonye tsitsia ku kpata. Ɣleti geɖe megbe la, meɖoa ŋku fonyea dzi le vome, eye mesea veve abe ɖe woƒo hɛ̃ ɖe nye dzi me ene. Dzi kuam ɣeaɖewoɣi mebiana be nu ka tae nɔvinyea ku? Eye mebu fɔ ɖokuinye be ɖe wòle be nye kplii míawɔ nu ɖekae geɖe wu hafi.”—Vanessa, Australia.\nNE AME vevi aɖe ku na wò kpɔ la, wò hã àse seselelãme vovovowo le ɖokuiwò me, àfa konyi, àtsi akogo, eye wɔna avɔ le ŋuwò. Ðewohĩ àdo dziku, anɔ fɔ bum ɖokuiwò, eye vɔvɔ̃ aɖo wò. Ànɔ ɖokuiwò biam gɔ̃ hã be ɖe agbea aganya nɔ na yea?\nMegblẽ be ame naxa nu o. Ke boŋ efia ale si gbegbe ame si ku la le vevie na wò. Ke hã ɖe wòanya wɔ be nàkpɔ akɔfafa aɖe si nu ne èle nu xam veviea?\nALE SI AME AÐEWO WƆ NƆ TE ÐE ENU\nTogbɔ be adze abe wò nuxaxa nu gbe tsotso hã la, nya siwo gbɔna ate ŋu afa akɔ na wò:\nMÈGAZI WÒ NUXAXA DZI O\nMenye amewo katãe xaa nu le mɔ ɖeka aɖe nu alo hena ɣeyiɣi ƒe didime ɖeka o. Ke hã avifafa ate ŋu ana vevesesea dzi naɖe vie. Vanessa, si ƒe nya míegblɔ va yi gblɔ be: “Avi koe metsɔnɛ na; ɖeko medi be maɖe vevesesea dzi vie.” Sofía, si nɔvinyɔnu ku kpata gblɔ be: “Ne meɖo ŋku nu si dzɔ kple ale si mese le ɖokuinye me dzi la, ɖeko wòle abe abi si dze adru si klɔm wole ene. Vevesesea wua tsɔtsɔ na ame, gake ekpena ɖe abia ŋu wòkuna.”\nƑO NU TSO ALE SI NÈLE SESEM LE ÐOKUIWÒ ME ŊU\nƔeaɖewoɣi la, àdi be yeaɖe ye ɖokui ɖe aga, eye megblẽ o. Gake nuxaxa nye agba kpekpe aɖe si wò ɖeka màte ŋu atsɔ o. Jared, si xɔ ƒe 17 si fofo ku ɖo ŋku edzi be: “Megblɔa nye seselelãmewo na amewo. Nyemenya ne susu nɔa nya siwo megblɔna me ya o, gake edzɔ dzi nam be meƒo nu tso wo ŋu.” Janice, si ŋu míeƒo nu tsoe le nyati gbãtɔ me gblɔ viɖe bubu si le ewɔwɔ nenema ŋu be: “Ne èƒo nu tso eŋu na amewo la, ana wò dzi nafa. Mesena le ɖokuinye me be wose nu gɔme nam, eye nyemegatsia akogo o.”\nLƆ̃ WOAKPE ÐE ŊUWÒ\nÐɔkta aɖe gblɔ be: “Ame siwo dzi ku dzɔ ɖo kpata siwo lɔ̃na be xɔlɔ̃wo kple ƒometɔwo nakpe ɖe yewo ŋu la, tea ŋu nɔa te ɖe nuxaxa si vana le mɔ vovovowo nu la nu wu.” Na xɔ̃wòwo nanya kpekpeɖeŋu si nèhiã; woadi be yewoakpe ɖe ŋuwò gake womanya ale si tututu woakpe ɖe ŋuwòe o.—Lododowo 17:17.\nTina gblɔ be: “Esi kansa wu srɔ̃nye kpata la, nyemagate ŋu agblɔ nye dzimenyawo nɛ o, eya ta megblɔa nya sia nya na Mawu! Ŋdi sia ŋdi la, mebiana Mawu be wòakpe ɖe ŋunye le ŋkekea me. Eye ekpe ɖe ŋunye le mɔ geɖe nu wu gbɔgblɔ.” Tarsha si xɔ ƒe 22 esime dadaa ku la gblɔ be: “Biblia xexlẽ gbe sia gbee nye nu si fa akɔ nam. Enana mekpɔa dzideƒonamenya siwo ŋu made ŋugble le.”\nNƆ TSITRETSITSIA KPƆM LE SUSU ME\nTina yi edzi gblɔ be: “Gbãa, tsitretsitsi ƒe mɔkpɔkpɔa mefa akɔ nam o, elabe mehiã srɔ̃nyea eye ɖeviawo hã hiã wo fofo ɣemaɣi. Gake fifia le ƒe ene megbe la, melé mɔkpɔkpɔ sia me ɖe asi goŋgoŋ. Enye mɔkpɔkpɔ si lé nye agbe ɖe te. Mekpɔnɛ le susu me be magava kpɔ srɔ̃nyea, eye esia nana mekpɔa ŋutifafa kple dzidzɔ!”\nEsia mefia be àdzudzɔ nuxaxa enumake o. Ke hã, nu si me Vanessa to ate ŋu ade dzi ƒo na wò. Egblɔ be: “Àsusu be mafa na ye gbeɖe o, gake ʋɛʋɛʋɛ la, nuxaxaa dzi aɖe akpɔtɔ.”\nÐo ŋku edzi be togbɔ be nuxaxa le dzi me na wò hã la, susu nyuiwo li siwo ta wòle be nàyi edzi anɔ agbe. Le Mawu ƒe kpekpeɖeŋu me la, xɔ̃wòwo ate ŋu ana susu nyui naganɔ asiwò ɖe agbea ŋu. Eye eteƒe madidi o Mawu afɔ ame kukuwo ɖe tsitre. Edi be nàgava wɔ atuu na wò ame vevia ake. Ɣemaɣi la, vevesese si le wò dzi me la nu ayi keŋkeŋ!\nMawunyakpukpui Siwo Ate Ŋu Akpe Ðe Ŋuwò\nMawu le wò nuxaxa kple wò aɖatsiwo kpɔm.\nBiblia ŋlɔla aɖe gblɔ na Mawu be: “Kɔ nye aɖatsiwo ɖe wò lãgbalẽgolo me. Ðe mèŋlɔ wo ɖe wò agbalẽ me oa?”—Psalmo 56:8.\nÀte ŋu agblɔ wò dzimenyawo na Mawu.\n“Meƒo nu le nye xaxawo ŋu le [Mawu ŋkume], . . . Oo Yehowa, * wò yɔm mele be nàxɔ nam.”—Psalmo 142:2, 5.\nMɔkpɔkpɔ ate ŋu asu asiwò.\n“Tsitretsitsi li.”—Dɔwɔwɔwo 24:15.\nMawu do ŋugbe be yeava fɔ ame gbogbo siwo ku la ɖe tsitre, eye edi vevie be yeafɔ wo hã. *—Hiob 14:14, 15, etenuŋɔŋlɔ.\n^ mm. 24 Biblia na míenya be Mawu ƒe ŋkɔe nye Yehowa.\n^ mm. 27 Àte ŋu axlẽ nu geɖe tso tsitretsitsia ŋu le agbalẽ si nye Nu Kae Biblia Fia Mí? ƒe ta 7 lia me. Yehowa Ðasefowoe tae. Àte ŋu awɔ eƒe kɔpi femaxee le www.jw.org/ee\nTenɔnɔ Ðe Nya Vɔ̃wo Nu Ŋutifafa Kple Dzidzɔkpɔkpɔ\nƉoe Ɖe Amewo Ɖoe Ɖe Amewo Ne Wò Ame Vevi Aɖe Ku\nÐe Agbea Aganya Nɔ Ne Wò Ame Vevi Aɖe Kua?\nNe Agbea Wu Tsɔtsɔ Na Wò\nNe Afɔku Aɖe Dzɔ\nNe Srɔ̃wò Wɔ Ahasi\nNe Dɔléle Sesẽ Aɖe Dze Dziwò\nNe Mègadi Be Yeanɔ Agbe O\nSusu Nyuiwo Li Siwo Tae Wòle Be Nànɔ Agbe\n‘Eléa Be Na Wò’\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ Ðe Wòle Be Magayi Edzi Anɔ Agbea?\nOdio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ Ðe Wòle Be Magayi Edzi Anɔ Agbea?\nƉoe Ɖe Amewo Ɖoe Ɖe Amewo GBETAKPƆXƆ Ðe Wòle Be Magayi Edzi Anɔ Agbea?\nÐe Wòle Be Magayi Edzi Anɔ Agbea?\nGBETAKPƆXƆ Ðe Wòle Be Magayi Edzi Anɔ Agbea?\nÐe Wògblẽ Be Woaxa Nua?


Nukae Nye Mawu ƒe Fiaɖuƒe La? Nu ka tae wòle be míado gbe ɖa abia be Mawu Fiaɖuƒea nava? | Biblia ƒe Nufiafia\nNukae Nye Mawu ƒe Fiaɖuƒe La?\nNukae Biblia gblɔ na mí tso Mawu ƒe Fiaɖuƒea ŋu?\nNukae Mawu ƒe Fiaɖuƒea awɔ?\nƔekaɣie Fiaɖuƒea ana woawɔ Mawu ƒe lɔlɔ̃nu le anyigba dzi?\n1. Gbedodoɖa xɔŋkɔ ka mee míadzro fifia?\nAME miliɔn geɖe siwo le xexeame nya gbedodoɖa si ame geɖe yɔna be Mía Fofo si Le Dziƒo, alo Aƒetɔ ƒe Gbedodoɖa, la nyuie. Enye gbedodoɖa xɔŋkɔ aɖe si Yesu Kristo ŋutɔ fia be wòanye kpɔɖeŋu na mí. Gɔmesese nyui aɖee le gbedodoɖa ma ŋu, eye eme nubiabia etɔ̃ gbãtɔawo me dzodzro akpe ɖe ŋuwò nàsrɔ̃ nu geɖe le nusi tututu Biblia fia ŋu.\n2. Nusiwo Yesu fia eƒe nusrɔ̃lawo be woado gbe ɖa abia dometɔ etɔ̃ enye kawo?\n2 Le kpɔɖeŋugbedodoɖa sia ƒe gɔmedzedze la, Yesu fia eƒe nyaselawo be: “Miawo mido gbe ɖa ale: Mía Fofo, si le dziƒowo! Wò ŋkɔ ŋuti nakɔ! Wò fiaɖuƒe nava! Woawɔ wò lɔlɔ̃nu le anyigba dzi, sigbe alesi wowɔna le dziƒo ene!” (Mateo 6:9-13) Gɔmesese kae le nubiabia etɔ̃ mawo ŋu?\n3. Nukawoe wòle be míanya ku ɖe Mawu ƒe Fiaɖuƒea ŋu?\n3 Míesrɔ̃ nu geɖe ku ɖe Mawu ƒe ŋkɔ Yehowa ŋu xoxo. Eye míedzro Mawu ƒe lɔlɔ̃nu—nusiwo wòwɔ kple nusiwo wòava wɔ na ameƒomea—ƒe akpa aɖewo hã me. Gake nukae Yesu wɔnɛ esi wòfia mí be míado gbe ɖa abia be: “Wò fiaɖuƒe nava”? Nukae nye Mawu ƒe Fiaɖuƒe la? Aleke eƒe vava akɔ Mawu ƒe ŋkɔ ŋu, alo awɔe kɔkɔe? Eye aleke Fiaɖuƒea ƒe vava do ƒome kple Mawu ƒe lɔlɔ̃nu wɔwɔe?\nNUSI MAWU ƑE FIAÐUƑEA NYE\n4. Nukae nye Mawu ƒe Fiaɖuƒe la, eye amekae nye eƒe Fia?\n4 Mawu ƒe Fiaɖuƒea nye dziɖuɖu si Yehowa Mawu ɖo anyi eye wòtia amesi nye eƒe Fia. Ke amekae nye Mawu ƒe Fiaɖuƒea ƒe Fia? Eyae nye Yesu Kristo. Yesu nye Fia si de ŋgɔ kura wu amegbetɔ dziɖula ɖesiaɖe, eye eyae woyɔ be “fiawo dzi fia, aƒetɔwo dzi Aƒetɔ.” (Timoteo I, 6:15) Eya sie ŋusẽ le be wòawɔ nu nyuiwo na ameƒomea wòayi ŋgɔ kura wu nusi amegbetɔwo ƒe dziɖula ɖesiaɖe, woƒe dziɖula nyuitɔ kekeake gɔ̃ hã, ate ŋu awɔ.\n5. Afikae Mawu ƒe Fiaɖuƒea anɔ hafi aɖu dzi, eye nuka dzie wòaɖu?\n5 Afikae Mawu ƒe Fiaɖuƒea anɔ hafi aɖu dzi? Enyo, afikae Yesu le? Àɖo ŋku edzi be míesrɔ̃e va yi be wowui le fuwɔameti ŋuti, eye wofɔe ɖe tsitre emegbe. Le ema megbe kpuie la, elia yi dziƒo. (Dɔwɔwɔwo 2:33) Eyata afimae Mawu ƒe Fiaɖuƒea le—le dziƒo. Esia tae Biblia la yɔe be “dziƒofiaɖuƒe” ɖo. (Timoteo II, 4:18) Togbɔ be dziƒoe Mawu ƒe Fiaɖuƒea le hã la, aɖu anyigba bliboa dzi.—Nyaɖeɖefia 11:15.\n6, 7. Nukae na Yesu nye Fia si to vovo kura?\n6 Nukae na Yesu nye Fia si to vovo kura? Susu ɖekae nye be maku akpɔ gbeɖe o. To vovo na amegbetɔ siwo nye fiawo la, Biblia la yɔ Yesu be “amesi ko si makumakunyenye le, amesi nɔa anyi le kekeli, si ŋu womate ŋu ate ɖo o la me.” (Timoteo I, 6:16) Esia fia be nu nyui siwo katã Yesu wɔna la anɔ anyi ɣesiaɣi. Eye míenya nyuie be nu gã wɔnukuwoe wòawɔ na amewo.\n7 De ŋugble le Biblia ƒe nyagblɔɖi sia si ku ɖe Yesu ŋu kpɔ, esi gblɔ be: “Yehowa ƒe gbɔgbɔ, si nye nunya kple gɔmesese ƒe gbɔgbɔ, adaŋudede kple ŋusẽ ƒe gbɔgbɔ, sidzedze kple Yehowa vɔvɔ̃ ƒe gbɔgbɔ la, anɔ edzi. Yehowa vɔvɔ̃ ƒe nu anyo eŋu, madrɔ̃ ʋɔnu ɖe nusi eƒe ŋku le kpɔkpɔm la nu o, eye matso afia ɖe nusi eƒe to le sesem la nu o. Adrɔ̃ ʋɔnu na ame dahewo le dzɔdzɔenyenye me, eye wòatso afia na anyigba dzi hiãtɔwo ɖe eteƒe.” (Yesaya 11:2-4) Nya mawo na kakaɖedzi mí be Yesu anye Fia dzɔdzɔe kple nublanuikpɔla si aɖu amewo dzi le anyigba dzi. Àdi be yeanɔ dziɖula nyui sia ƒe fiaɖuɖu tea?\n8. Amekawoe aɖu fia kple Yesu?\n8 Mawu ƒe Fiaɖuƒea ŋuti nyateƒenya bubu aɖe hãe nye si: Menye Yesu ɖeka koe aɖu fia o. Hatidziɖulawo anɔ esi. Le kpɔɖeŋu me, apostolo Paulo gblɔ na Timoteo be: “Ne míedo dzi la, míaɖu fia hã kpakplii.” (Timoteo II, 2:12) Ẽ, Paulo, Timoteo, kple nuteƒewɔla bubu siwo Mawu tia la aɖu fia kple Yesu le Dziƒofiaɖuƒea me. Ame neni sie mɔnukpɔkpɔ tɔxɛ ma asu?\n9. Ame nenie aɖu fia kple Yesu, eye ɣekaɣie Mawu dze wo tiatia gɔme?\n9 Abe alesi míekpɔe le agbalẽ sia ƒe Ta 7 lia me ene la, woɖe ŋutega aɖe fia apostolo Yohanes si me wòkpɔ “alẽvi la [Yesu Kristo] le tsitre ɖe Zion-to la dzi [eƒe ŋutikɔkɔe nɔƒe le dziƒo], eye ame akpe alafa ɖeka blane vɔ ene, siwo ƒe ŋgonu woŋlɔ eƒe ŋkɔ kple Fofoa ƒe ŋkɔ ɖo la, le eŋu.” Amekawoe nye ame 144,000 mawo? Yohanes ŋutɔ yi edzi ɖe amesiwo wonye la fia mí esi wògblɔ be: “Amesiawo dzea Alẽvi la yome yia afisiafi, si wòyina. Amesiawo la, woƒle wo tso amewo dome, be woanye ŋgɔgbetɔwo na Mawu kple alẽvi la.” (Nyaɖeɖefia 14:1, 4) Ẽ, woawoe nye Yesu Kristo yomedzela wɔnuteƒe siwo wotia etɔxɛe be woayi ava ɖu fia kplii le dziƒo. Ne wofɔ wo ɖe tsitre tso ku me yi dziƒo la, woa kple Yesu “woaɖu fia [ɖe] anyigba la dzi.” (Nyaɖeɖefia 5:10) Tso apostoloawo ƒe ŋkekeawo me kee Mawu dze Kristotɔ wɔnuteƒewo tiatia gɔme be woƒe xexlẽme nade ame 144,000.\n10. Nukatae ɖoɖo si wowɔ be Yesu kple ame 144,000 la naɖu ameƒomea dzi nye ɖoɖo si me lɔlɔ̃ le?\n10 Ðoɖo si wowɔ be Yesu kple ame 144,000 la naɖu ameƒomea dzi nye ɖoɖo si me lɔlɔ̃ le ŋutɔ. Susu siwo tae dometɔ ɖekae nye be Yesu ŋutɔ nye amegbetɔ kpɔ hekpe fu hã kpɔ. Paulo gblɔ le Yesu ŋu be menye amesi “mate ŋu anya míaƒe gbɔdzɔgbɔdzɔwo na mí o lae le mía si o, ke boŋ enye amesi wote kpɔ le nuwo katã me, abe míawo ke ene, negbe nuvɔ̃ koe mele eŋu o.” (Hebritɔwo 4:15; 5:8) Amesiwo aɖu fia kplii hã nye amegbetɔ siwo do dzi to fukpekpewo me. Hekpe ɖe eŋu la, blibomademade ƒe nɔnɔmewo ɖe fu na wo eye wokpe dɔléle ƒomevi vovovowo ƒe fu. Eyata míate ŋu aka ɖe edzi be woase kuxi siwo katã me tom amegbetɔwo le la gɔme godoo!\nNUKAE MAWU ƑE FIAÐUƑEA AWƆ?\n11. Nukatae Yesu gblɔ na eƒe nusrɔ̃lawo be woado gbe ɖa be woawɔ Mawu ƒe lɔlɔ̃nu bliboe le dziƒo?\n11 Esime Yesu nɔ nu fiam eƒe nusrɔ̃lawo be woado gbe ɖa abia be Mawu ƒe Fiaɖuƒea nava la, egblɔ hã be woado gbe ɖa abia be woawɔ Mawu ƒe lɔlɔ̃nu “le anyigba dzi, sigbe alesi wowɔna le dziƒo ene!” Dziƒoe Mawu le, eye eƒe dɔla wɔnuteƒewo wɔa eƒe lɔlɔ̃nu ɣesiaɣi le afima. Gake le agbalẽ sia ƒe Ta 3 lia me la, míesrɔ̃e be dɔla vɔ̃ɖi aɖe dzudzɔ Mawu ƒe lɔlɔ̃nu wɔwɔ eye wòna Adam kple Xawa wɔ nuvɔ̃. Le Ta 10 lia me la, míava srɔ̃ nu geɖe le nusi Biblia fia ku ɖe dɔla vɔ̃ɖi ma, si woyɔna be Satana Abosam, ŋu. Woɖe mɔ na Satana kple mawudɔla bubu siwo tiae be yewoadze eyome—siwo woyɔna be gbɔgbɔ vɔ̃wo—be woanɔ dziƒo vaseɖe ɣeyiɣi aɖe. Eyata menye nuwɔwɔ siwo katã le dziƒoe nɔ Mawu ƒe lɔlɔ̃nu wɔm ɣemaɣi o. Gake nɔnɔmea ava trɔ ne Mawu ƒe Fiaɖuƒea dze dziɖuɖu gɔme. Yesu Kristo, si nye Fia yeye si woɖo zi dzi, awɔ aʋa kple Satana.—Nyaɖeɖefia 12:7-9.\n12. Nudzɔdzɔ vevi eve kawo ŋue woƒo nu tsoe le Nyaɖeɖefia 12:10?\n12 Nyagblɔɖinya siwo gbɔna la ɖɔ nusi adzɔ, be: “Mese gbe gã aɖe le dziƒo le gbɔgblɔm bena: Azɔ xɔname kple ŋusẽ kpakple fiaɖuƒe la zu mía Mawu la tɔ, eye ŋusẽ la zu eƒe Kristo la tɔ; elabena wotsɔ mía nɔviwo nutsola [Satana], si nɔa wo nu tsom le Mawu ƒe ŋku me zã kple keli la, ƒu gbe.” (Nyaɖeɖefia 12:10) Ède dzesi nudzɔdzɔ vevi eve aɖewo le mawunyakpukpui ma mea? Gbã, Mawu ƒe Fiaɖuƒe si le Yesu Kristo si me la dze dziɖuɖu gɔme. Evelia, wonyã Satana ɖa le dziƒo ɖo ɖe anyigba dzi.\n13. Nukae do tso Satana nyanya ɖa le dziƒo me?\n13 Nukae do tso nudzɔdzɔ eve mawo me? Ku ɖe nusi dzɔ le dziƒo ŋu la, míexlẽ be: “Eyata dzi nedzɔ mi, mi dziƒowo kple amesiwo nɔ wo me la!” (Nyaɖeɖefia 12:12) Ẽ, mawudɔla wɔnuteƒe siwo le dziƒo tso aseye elabena wonyã Satana kple eƒe gbɔgbɔ vɔ̃wo ɖa, ale be azɔ la, amesiame si le dziƒo nye nuteƒewɔla na Yehowa Mawu. Ŋutifafa blibo si me magblẽ o kple ɖekawɔwɔ ye va xɔ afima azɔ. Wole Mawu ƒe lɔlɔ̃nu wɔm le dziƒo azɔ.\nSatana kple eƒe gbɔgbɔ vɔ̃wo nyanyã tso dziƒo he fukpekpe va anyigba dzi. Fukpekpe siawo nu ayi kpuie\n14. Nukae dzɔ esi wonya Satana ɖo ɖe anyigba dzi?\n14 Gake aleke nuwo le le anyigba dzi? Biblia gblɔ be: “Baba na anyigba kple atsiaƒu; elabena Abosam ɖi va mia gbɔ, eye dzi le ekum ŋutɔ; elabena enyae be, vovoɣi vi aɖe ko yekpɔ.” (Nyaɖeɖefia 12:12) Satana do dziku heliheli be wonyã ye ɖa le dziƒo eye be ɣeyiɣi vi aɖe koe susɔ na ye. Etsɔ eƒe dzikua he fukpekpe alo nɔnɔme siwo na wodo “baba” na anyigba la vɛ. Míava srɔ̃ nu geɖe tso “baba” si wodo na mí ŋu le ta si kplɔe ɖo me. Gake esi ema le susu me na mí la, míate ŋu abia be, Aleke Fiaɖuƒea ana woawɔ Mawu ƒe lɔlɔ̃nu le anyigba dzii?\n15. Nukae nye Mawu ƒe lɔlɔ̃nu ku ɖe anyigba la ŋu?\n15 Ðo ŋku Mawu ƒe lɔlɔ̃nu na anyigba la dzi. Èsrɔ̃ nu tso esia ŋu le Ta 3 lia me. Mawu ɖee fia le Eden-bɔa me be yeƒe lɔlɔ̃nu na anyigba sia enye be wòazu paradiso si me yɔ kple amegbetɔƒome dzɔdzɔe siwo maku akpɔ o. Satana na Adam kple Xawa wɔ nuvɔ̃, eye emae na Mawu ƒe lɔlɔ̃nu na anyigba la me vava he ɖe megbe vie, ke hã eƒe tameɖoɖo metrɔ o. Eganye Yehowa ƒe tameɖoɖo kokoko be “ame dzɔdzɔewo [nanyi] anyigba la dome, eye woanɔ edzi tegbee.” (Psalmo 37:29) Mawu ƒe Fiaɖuƒeae ana ema nava eme. Aleke wòawɔe?\n16, 17. Nukae Daniel 2:44 na míenya ku ɖe Mawu ƒe Fiaɖuƒea ŋu?\n16 De ŋugble le nyagblɔɖi si le Daniel 2:44 ŋu kpɔ. Míexlẽ le afima be: “Le fia mawo ŋɔli la dziƒo ƒe Mawu la aɖo fiaɖuƒe aɖe anyi, si matsrɔ̃ gbeɖegbeɖe o, eye eƒe fiaɖuƒe mayi ɖe dukɔ bubu aɖeke si me o; agbã fiaɖuƒe mawo katã, eye wòagblẽ wo, ke eya ŋutɔ anɔ anyi tegbee.” Nukae nya siawo fia mí tso Mawu ƒe Fiaɖuƒea ŋu?\n17 Gbã, ena míenya be woaɖo Mawu ƒe Fiaɖuƒea anyi “le fia mawo ŋɔli,” alo esime fiaɖuƒe bubuwo kpɔtɔ li. Evelia, ena míenya be eƒe Fiaɖuƒea anɔ anyi tegbee. Dziɖuɖu bubu aɖeke mamui ƒu anyi ava xɔ ɖe eteƒe gbeɖe o. Etɔ̃lia, míekpɔe be aʋa adzɔ le Mawu ƒe Fiaɖuƒea kple xexe sia me fiaɖuƒewo dome. Mawu ƒe Fiaɖuƒeae aɖu dzi. Mlɔeba la, eya koe anye dziɖuɖu ɖeka kolia si aɖu ameƒomea katã dzi. Ekema amegbetɔwo ase vivi le dziɖuɖu nyuitɔ kekeake te.\n18. Aleke woyɔa aʋa mamlɛtɔ si adzɔ ɖe Mawu ƒe Fiaɖuƒea kple xexe sia me dziɖuɖuwo dome?\n18 Biblia gblɔ nya geɖe tso aʋa mamlɛtɔ si adzɔ ɖe Mawu ƒe Fiaɖuƒea kple xexe sia me dziɖuɖuwo dome ŋu. Le kpɔɖeŋu me, efia mí be ne nuwuwua le aƒe tum la, gbɔgbɔ vɔ̃wo akaka alakpanyawo ale be woable “xexeame katã ƒe fiawo.” Ðe susu ka ta? “Bena woaƒo wo [fia siawo] nu ƒu hena Mawu, ŋusẽkatãtɔ la, ƒe ŋkeke gã la ƒe aʋawɔwɔ.” Woaƒo anyigba dzi fiawo nu ƒu ɖe afisi “woyɔna le Hebri-gbe me bena Harmagedon.” (Nyaɖeɖefia 16:14, 16) Nya si wogblɔ le mawunyakpukpui eve mawo mee na woyɔa ʋiʋli mamlɛtɔ si ayi edzi le amegbetɔwo ƒe dziɖuɖuwo kple Mawu ƒe Fiaɖuƒea dome la be Harmagedon-ʋa.\n19, 20. Nukawoe na Mawu ƒe lɔlɔ̃nu wɔwɔ mexɔ anyigba la dzi fifia o?\n19 Viɖe kae Mawu ƒe Fiaɖuƒea ahe vɛ to Harmagedon-ʋa la wɔwɔ me? Gade ŋugble le nusi nye Mawu ƒe lɔlɔ̃nu na anyigba sia ŋu ake. Yehowa Mawu ƒe tameɖoɖoe nye be anyigba dzi nayɔ kple ameƒomea me tɔ dzɔdzɔe siwo de blibo, siwo subɔa ye le Paradiso me. Nukae na tameɖoɖo ma meva eme fifia o? Gbã la, míenye nuvɔ̃mewo, eye míedzea dɔ hekuna. Gake míesrɔ̃e le Ta 5 lia me be Yesu va ku ɖe mía ta ale be míate ŋu anɔ agbe tegbee. Ðewohĩ èɖo ŋku Yohanes ƒe Nyanyuia me nya siawo si wòŋlɔ la dzi, be: “Ale gbegbe Mawu lɔ̃a xexeame bena, wòtsɔ ye ŋutɔ ƒe Tenuvi hena, bena amesiame, si xɔa edzi sena la, mele tsɔtsrɔ̃ ge o, ke boŋ wòakpɔ agbe mavɔ.”—Yohanes 3:16.\n20 Kuxi bubu si li enye be ame geɖe le ŋutasẽnu vɔ̃ɖiwo wɔm. Wodaa alakpa, tafaa ame, henɔa agbegbegblẽ. Womedi be yewoawɔ Mawu ƒe lɔlɔ̃nu o. Woatsrɔ̃ amesiwo katã wɔa nu vɔ̃ɖiwo le Harmagedon-ʋa si Mawu awɔ la me. (Psalmo 37:10) Azɔ hã susu bubu si ta Mawu ƒe lɔlɔ̃nu wɔwɔ mexɔ anyigba la dzi o enye be dziɖuɖu siwo li la mele kpekpem ɖe amewo ŋu be woawɔ Mawu ƒe lɔlɔ̃nu o. Ŋusẽ mele dziɖuɖu geɖe ŋu o, wowɔa ŋutasẽnu, alo nufitifiti. Biblia la gblɔ nyateƒea tẽ, be: “Amegbetɔ ɖua fia ɖe ame bubuwo dzi hena woƒe dzɔgbevɔ̃e.”—Nyagblɔla 8:9.\n21. Aleke Fiaɖuƒea ana woawɔ Mawu ƒe lɔlɔ̃nu le anyigba dzii?\n21 Le Harmagedon megbe la, dziɖuɖu ɖeka, si nye Mawu ƒe Fiaɖuƒe la, ko tee ameƒomea anɔ. Fiaɖuƒe mae ana Mawu ƒe lɔlɔ̃nu wɔwɔ naxɔ aƒe ɖi eye wòahe yayra manyagblɔwo vɛ. Le kpɔɖeŋu me, aɖe Satana kple eƒe gbɔgbɔ vɔ̃wo ɖa. (Nyaɖeɖefia 20:1-3) Woawɔ ŋusẽ si le Yesu ƒe vɔsaa ŋu la ŋudɔ ale be amegbetɔ wɔnuteƒewo magalé dɔ alo aku akpɔ o. Ke boŋ woanɔ agbe tegbee le Fiaɖuƒea ƒe dziɖuɖu te. (Nyaɖeɖefia 22:1-3) Woatrɔ anyigba la wòazu paradiso. Eyata Fiaɖuƒea ana woawɔ Mawu ƒe lɔlɔ̃nu le anyigba dzi eye wòakɔ Mawu ƒe ŋkɔ ŋuti. Nukae esia fia? Efia be mlɔeba le Mawu ƒe Fiaɖuƒea te la, amesiame si le agbe ade bubu Yehowa ƒe ŋkɔa ŋu.\nƔEKAƔIE MAWU ƑE FIAÐUƑEA ANA EƑE LƆLƆ̃NU NAVA EME?\n22. Nukae na míenya be Mawu ƒe Fiaɖuƒea meva esime Yesu nɔ anyigba dzi alo esime wofɔe ɖe tsitre megbe teti o?\n22 Esi Yesu gblɔ na eyomedzelawo be woado gbe ɖa abia be “Wò fiaɖuƒe nava” la, edze ƒã be Fiaɖuƒea meva ɣemaɣi o. Ðe Fiaɖuƒea va esime Yesu lia yi dziƒoa? Ao, elabena Petro kple Paulo siaa gblɔ be esi wofɔ Yesu ɖe tsitre megbe la, nyagblɔɖi si le Psalmo 110:1 va eme ɖe eyama dzi, si gblɔ be: “Yehowa gblɔ na nye Aƒetɔ be: Bɔbɔ nɔ nye nuɖusi me, vaseɖe esime matsɔ wò futɔwo awɔ wò afɔɖodzinui!” (Dɔwɔwɔwo 2:32-35; Hebritɔwo 10:12, 13) Ele be wòalala vaseɖe ɣeyiɣi aɖe.\nLe Fiaɖuƒea ƒe dziɖuɖu te la, woawɔ Mawu ƒe lɔlɔ̃nu le anyigba dzi abe alesi wòle le dziƒo ene\n23. (a) Ɣekaɣie Mawu ƒe Fiaɖuƒea dze dziɖuɖu gɔme? (b) Nuka mee míadzro le ta si kplɔ esia ɖo me?\n23 Ɣeyiɣi didi kae wòalala ase ɖo? Le ƒe alafa 19 lia kple 20 lia me la, Biblia nusrɔ̃vi ɖianukwarewo bu akɔnta kpɔe be ɣeyiɣi si wònɔ lalam la awu enu le ƒe 1914 me. (Kpɔ Megbenyawo le axa 215-18 hena numeɖeɖe ku ɖe ƒe sia ŋu.) Nusiwo te dzɔdzɔ le xexeame tso ƒe 1914 me la ɖo kpe edzi be gɔmesese si nɔ Biblia nusrɔ̃vi ɖianukware siawo si la sɔ ɖe enu pɛpɛpɛ. Biblia ƒe nyagblɔɖiwo me vava ɖee fia be le ƒe 1914 me la, wotsɔ Kristo ɖo Fiae le Mawu ƒe Dziƒofiaɖuƒea me eye wòdze dziɖuɖu gɔme. Eyata “vovoɣi vi” si susɔ na Satana la mee míele tso ɣemaɣi. (Nyaɖeɖefia 12:12; Psalmo 110:2) Míate ŋu agblɔe kple kakaɖedzi hã be eteƒe madidi kura o, Mawu ƒe Fiaɖuƒea awɔ afɔɖeɖe siwo hiã bene woawɔ Mawu ƒe lɔlɔ̃nu le anyigba dzi. Ðe nya siawo medo dzidzɔ na wò oa? Èxɔe se be wonye nyateƒea? Ta si kplɔ esia ɖo akpe ɖe ŋuwò nàkpɔe be esiawoe nye nusi tututu Biblia la fia.\nMawu ƒe Fiaɖuƒea nye dziɖuɖu si le dziƒo; Yesu Kristoe nye eƒe Fia, eye wotia ame 144,000 tso ameƒomea me be woava ɖu fia kplii.—Nyaɖeɖefia 14:1, 4.\nFiaɖuƒea dze dziɖuɖu gɔme le ƒe 1914 me, eye tso ɣemaɣi la, wonyã Satana tso dziƒo ɖo ɖe anyigba dzi.—Nyaɖeɖefia 12:9.\nEteƒe madidi o, Mawu ƒe Fiaɖuƒea atsrɔ̃ amegbetɔwo ƒe dziɖuɖuwo, eye wòana anyigba la nazu paradiso.—Nyaɖeɖefia 16:14, 16.\nNu Kae Nye Mawu Ƒe Fiaɖuƒe La? (Akpa 1)\nNu Kae Nye Mawu Ƒe Fiaɖuƒe La? (Akpa 2)


ESI tɔdziʋua zɔ mɔ tso Brazil ɖo ta Europa eye Atlantik ƒutsotsoewo nɔ ʋua lɔm la, mɔzɔlawo dometɔ ɖeka si ŋkɔe nye George Young la tsɔ dzidzɔ bu kutsetse nyui siwo do tso Fiaɖuƒegbeƒãɖeɖedɔ si wòwɔ le Brazil la ŋu. * Gake esi wonɔ mɔa dzi la, Nɔviŋutsu Young trɔ susu ɖe eƒe dɔdeasi yeye si nye be wòaɖaɖe gbeƒã le Spain kple Portugal ƒe anyigbamama siwo ƒe akpa gãtɔ womekpɔ ɖe gbeƒã le haɖe o la ŋu. Enɔ mɔ kpɔm be ne yenya ɖo ko la, yeawɔ ɖoɖo ne Nɔviŋutsu J. F. Rutherford nava ƒo Biblia me nuƒowo eye yeama trakt 300,000 sɔŋ!\nGeorge Young zɔ mɔ to atsiaƒu dzi zi geɖe le eƒe gbeƒãɖeɖedɔa me\nEsi Nɔviŋutsu Young va ɖo Lisbon le ƒe 1925 ƒe adame la, ʋunyaʋunyawo nɔ edzi yim le dua me. Tɔtrɔ kpata si dukɔa me viwo he vɛ le dziɖunyawo me le ƒe 1910 me la wɔe be fiaƒome ƒe dziɖuɖuɖoɖoa nu yi, eye Katolikohaa ƒe ŋusẽkpɔɖeamedzi la dzi ɖe kpɔtɔ. Ablɔɖe geɖe wu va su dukɔmeviwo si, gake zitɔtɔ gakpɔtɔ nɔ edzi yim le dukɔa me.\nLe ɣeyiɣi si me Nɔviŋutsu Young wɔ ɖoɖo ɖe Nɔviŋutsu Rutherford ƒe nuƒoa ŋu lɔƒo la, ame aɖewo tee kpɔ be yewoaɖe dukplɔlaa le zi dzi sesẽe, si wɔe be dziɖuɖua asrafowo do be woakpɔ egbɔ be nu sia nu yi edzi nyuie le dua me. Habɔbɔ aɖe si taa Biblia, si nye Bristish and Foreign Bible Society la ƒe agbalẽŋlɔla xlɔ̃ nu Nɔviŋutsu Young be ado go tsitretsiɖeŋu geɖe. Togbɔ be enɔ alea hã la, Nɔviŋutsu Young bia mɔ be yewoazã Camões Sekɛndrisuku (lycée) ƒe kamedeƒea, eye woɖe mɔ nɛ!\nAzɔ May 13 lia si dzi Nɔviŋutsu Rutherford aƒo nu le la ɖo. Amewo nɔ mɔ kpɔm vevie! Wozã ʋuƒo siwo woklã ɖe xɔwo ŋu kple nyadzɔdzɔgbalẽwo tsɔ do boblo dutoƒonuƒo si ƒe tanyae nye “Ale Si Míawɔ Anɔ Agbe Tegbee Le Anyigba Dzi.” Subɔsubɔha siwo tsi tsitre ɖe ɖoɖoa ŋu la wɔ kaba ta nyati aɖe ɖe woƒe nyadzɔdzɔgbalẽ me tsɔ xlɔ̃ nu exlẽlawo be woakpɔ nyuie le “aʋatsonyagblɔɖila” siwo va ɖo dua me la ŋu. Tsitretsiɖeŋula siawo va tsi tre ɖe kamedeƒea ƒe agbo nu henɔ agbalẽvi akpe geɖe siwo me woƒo nu tsi tre ɖe nyati siwo ŋu Nɔviŋutsu Rutherford fiaa tsoe ŋu le la mam.\nKe hã, ame 2,000 sɔŋ yɔ teƒea taŋ, eye wona ame akpe eve bubu trɔ dzo le esi womekpɔ nɔƒe o ta. Nyasela aɖewo siwo dzi nuƒoa me nyawo nɔ dɔ wɔm ɖo la ku ɖe atsrɔe siwo wotsɔ ka gbii, siwo nɔ fefewɔƒea ƒe axawo dzi la ŋu; ɖewo hã nɔ gakpo siwo wotsɔ dea kamee la tame.\nNanewo meyi edzi nyuie o. Tsitretsiɖeŋulawo nɔ ɣli dom eye woŋe zikpuiwo. Ke hã, ɖeko Nɔviŋutsu Rutherford ɖe dzi ɖi eye wòde kplɔ̃ aɖe dzi ale be amewo nate ŋu ase eƒe gbe nyuie wu. Esi wòwu nuƒoa nu le zãtitina lɔƒo megbe la, ɖetsɔlemetɔ siwo wu ame 1,200 sɔŋ la va ŋlɔ woƒe ŋkɔwo kple adrɛswo ɖi be yewoaxɔ Biblia-srɔ̃gbalẽwo. Le ŋkeke si kplɔe ɖo tututu dzi la, nyadzɔdzɔgbalẽ aɖe si ŋkɔe nye O Século la ta Nɔviŋutsu Rutherford ƒe nuƒoa me nyawo.\nKaka September ƒe 1925 naɖo la, wote Gbetakpɔxɔ tata ɖe Portugalgbe me le Portugal. (Gake wota Gbetakpɔxɔ ɖe Portugalgbe me kpɔ le Brazil.) Ɣeyiɣi si wote Gbetakpɔxɔ tata le Portugal lɔƒo mee Biblia Nusrɔ̃vi aɖe si ŋkɔe nye Virgílio Ferguson dze ɖoɖowɔwɔ gɔme be yeaʋu aɖakpe asi ɖe Fiaɖuƒe gbeƒãɖeɖedɔa ŋu le Portugal. Ewɔ dɔ kple Nɔviŋutsu Young kpɔ le Biblia Nusrɔ̃viwo ƒe alɔdzedɔwɔƒe sue si nɔ Brazil. Eteƒe medidi o, Virgílio kple srɔ̃a Lizzie woɖo tɔdziʋu dze mɔ be yewoaɖawɔ ɖeka kple Nɔviŋutsu Young ake. Nɔviŋutsu Ferguson va ɖe ɣeyiɣi nyuitɔ dzi, elabe Nɔviŋutsu Young le dzodzo ge kpuie aɖaɖe gbeƒã le Soviet Union kple teƒe bubuwo.\nLizzie kple Virgílio Ferguson, ƒe dukɔmenɔnɔ ƒe mɔɖegbalẽ, ƒe 1928\nEsi asrafowo ɖe dukplɔla xoxoa ɖa heɖo dzizizidziɖuɖu anyi le Portugal la, tsitretsiɖeŋua nu sẽ ɖe edzi. Nɔviŋutsu Ferguson wɔ nu dzinɔameƒotɔe esi wòkpɔtɔ nɔ dukɔa me, eye ewɔ nu siwo hiã tsɔ kpɔ Biblia Nusrɔ̃viawo ƒe ƒuƒoƒo suea ta, eye wòdo ŋusẽ wo be woayi dɔa dzi. Ebia mɔ le setɔwo gbɔ be woaɖe mɔ na yewo ne yewoate ŋu awɔ kpekpewo edziedzi le ye ƒe me. Le October 1927 me la, wona mɔe.\nLe dzizizidziɖuɖua ƒe ƒe gbãtɔ me la, Portugaltɔ siwo ade 450 sɔŋ la bia be woanɔ Gbetakpɔxɔ ɖom ɖe yewo ɣleti sia ɣleti. Tsɔ kpe ɖe eŋu la, woto traktwo kple agbalẽviwo dzi na Biblia me nyateƒea kaka ɖe dukɔ siwo le adzɔge ʋĩi, siwo le Portugal Fiaɖuƒea ƒe ŋusẽ te, siwo nye Angola, Azores, Cape Verde, East Timor, Goa, Madeira kple Mozambique la me.\nLe ƒe 1920-awo ƒe nuwuwu lɔƒo la, Portugaltɔ agbledela ɖokuibɔbɔla aɖe si ŋkɔe nye Manuel da Silva Jordão la va Lisbon. Esime wònɔ Brazil la, ese Nɔviŋutsu Young ƒe nuƒo aɖe. Ede dzesi nyateƒea enumake, eya ta, edi vevie be yeakpe ɖe Nɔviŋutsu Ferguson ŋu yewoakeke gbeƒãɖeɖedɔa ɖe enu. Be wòate ŋu awɔe esia la, Manuel va zu nyanyuikakala, si míeyɔna fifia be mɔɖela. Esi wova wɔ ɖoɖo ɖe agbalẽtata kple wo mama ŋu nyuie ta la, hame yeye si le Lisbon la te ŋu kpɔ dzidzedze geɖe!\nLe ƒe 1934 me la, eva hiã be Nɔviŋutsu Ferguson kple srɔ̃a natrɔ ayi Brazil. Ke hã, woƒã nyateƒea ƒe kuwo ɖe dukɔa me. Togbɔ be nuwo tɔ zi le Europa esi Spaniatɔwo Ƒe Dukɔmeviʋa kple Xexemeʋa Evelia nɔ edzi yim hã la, nɔviwo ƒe ƒuƒoƒo si nɔ Portugal la yi edzi wɔ nuteƒe henɔ te sesĩe le gbɔgbɔ me. Wonɔ abe dzoka xɔxɔwo ko ene hena ɣeyiɣi aɖe, gake wova nɔ abe dzo si wotu ɖo wòlé nyuie ene esi John Cooke, va ɖo le ƒe 1947 me. Eyae nye dutanyanyuigblɔla siwo xɔ hehe le Gilead Sukua me la dometɔ gbãtɔ si va dukɔa me. Tso ɣemaɣi la, ɖeko Fiaɖuƒegbeƒãɖelawo va nɔ dzidzim ɖe edzi eteƒe mekɔ o. Esi dziɖuɖua ɖo asi Yehowa Ðasefowo ƒe dɔa dzi le ƒe 1962 me gɔ̃ hã la, ɖeko woganɔ agbɔ sɔm ɖe edzi. Esi wova da asi ɖe Yehowa Ðasefowo ƒe dɔa dzi le se nu le December ƒe 1974 me la, gbeƒãɖela siwo nɔ dukɔa me la wu 13,000.\nEgbea, Fiaɖuƒegbeƒãɖela siwo wu 50,000 la le gbeƒã ɖem Mawu Fiaɖuƒe ŋuti nya nyuia le Portugal kple ƒukpo gbogbo siwo dzi wodoa Portugalgbe, siwo dome Azores kple Madeira hã le la dzi. Gbeƒãɖela siawo dometɔ aɖewo nye ame siwo yi ɖase Nɔviŋutsu Rutherford ƒe nuƒo ɖedzesia le ƒe 1925 me la ƒe dzidzime etɔ̃lia.\nMíeda akpe na Yehowa kple nɔviŋutsu kpakple nɔvinyɔnu nuteƒewɔla mawo siwo ƒo dzi nɔ eye woxɔ ŋgɔ hekeke gbeƒãɖeɖedɔa ɖe enu abe ‘Kristo Yesu ƒe dutoƒo subɔlawo na dukɔwo’ ene.—Rom. 15:15, 16.—Nu nyui siwo le míaƒe nudzraɖoƒe le Portugal.\n^ mm. 3 Kpɔ nyati si nye “Nuŋeŋedɔ Geɖe Li Woawɔ,” si dze le May 15, ƒe 2014 ƒe Gbetakpɔxɔ me, axa 31-32.\n“Nuŋeŋedɔ Geɖe Li Woawɔ”


Yesaya 34 | Biblia Le Internet Dzi | Xexe Yeye Gɔmeɖeɖe\nYehowa ƒe hlɔ̃biabia dukɔwo (1-4)\nEdom azu aƒedo (5-17)\n34 Mi dukɔwo, mite va ne miasee;Mi dukɔwo, miƒu to anyi. Anyigba kple nu siwo katã yɔ edzi,Anyigba la kple edzinuwo katã nesee. 2 Elabena Yehowa do dɔmedzoe ɖe dukɔwo katã ŋu,+Eye wòdo dziku ɖe woƒe aʋakɔwo katã ŋu.+ Atsrɔ̃ wo gbidigbidi;Atsɔ wo ana woawu.+ 3 Woatsɔ woƒe ame siwo wowu la aƒu gbe;Eye woƒe kukuawo ƒe ʋeʋẽ kũu axɔ yame;+Woƒe ʋu ana towo nalólo.*+ 4 Dziƒoʋakɔ blibo la katã anyunyɔ,Woaŋlɔ́ dziƒowo abe agbalẽ xatsaxatsa ene. Woƒe aʋakɔ blibo la katã ayrɔ,Abe ale si aŋgba yɔyrɔwo duduna le wainka ŋu ene,Abe ale si gbotsetse léakpɔ̃ gena tso gboti dzi ene. 5 “Elabena nye yi aƒo ʋu belee le dziƒowo.+ Aɖiɖi ɖe Edom dzi le ʋɔnudɔdrɔ̃ me,+Ðe dukɔ si matsrɔ̃ gbidigbidi la dzi. 6 Yi le Yehowa si; aƒo ʋu. Aƒo ami,+Aƒo alẽtsuiwo kple gbɔ̃tsuwo ƒe ʋu,Agbowo ƒe ayikuwo ƒe ami. Elabena Yehowa le vɔ sa ge le Bozra,Eye wòawu lã gbogbo aɖewo le Edom-nyigba dzi.+ 7 Woawu gbenyiwo hã kpe ɖe wo ŋu,Nyitsuiwo kple nyitsu sesẽwo hã. Woƒe anyigba aƒo ʋu belee,Eye woƒe ke aƒo ami.” 8 Elabena hlɔ̃biagbe le Yehowa si,+Anye teƒeɖoɖo ƒe ƒe si wòatsɔ axɔ na Zion.+ 9 Eƒe* tɔsisiwo azu aŋɔ,Eye eƒe ke azu dzokpe,Eƒe anyigba azu abe aŋɔ si le bibim ene. 10 Matsi o, zã kple keli;Eƒe dzudzɔ ade dzi tegbee. Azu aƒedo tso dzidzime yi dzidzime;Ame aɖeke mato edzi akpɔ o tegbetegbee.+ 11 Azu alugewo kple hlɔ̃madewo nɔƒe,Eye favieʋutowo kple akpaviãwo anɔ edzi; Ada dzidzeka ɖe edzi be wòazu gbegbeKple nudakpe ɖe edzi be wòazu aƒedo. 12 Womatsɔ eƒe bubume aɖeke aɖo fiae o,Eƒe amegãwo katã nu ayi. 13 Aŋɔka amie ɖe eƒe mɔ́ sesẽwo me,Dza kple ŋù amie ɖe eƒe mɔ́ sesẽwo me. Azu agbotoewo nɔƒe+Kple bebeƒe na golowo.* 14 Lã siwo nɔa gbegbe kple lã siwo xlɔ̃na sesĩe la ado go le afi ma,Eye gbegbɔ̃* gɔ̃ hã ayɔ wo nɔewo. Zãxewo aɖe dzi ɖi, eye woagbɔ ɖe eme le afi ma. 15 Afi mae da si lũa ʋɔ awɔ atɔ ɖo aɖa azi,Aƒo vi ahaƒo wo nu ƒu ɖe eƒe vɔvɔli te le. Ɛ̃, ayisuwo* aƒo ƒu ɖe afi ma, atsu kple nɔe. 16 Miawo ŋutɔwo midzro Yehowa ƒe agbalẽ la me, eye mikɔ gbe dzi miaxlẽe: Wo dometɔ aɖeke mabu o;Nɔe aɖeke mado kpo atsu kpɔkpɔ o,Elabena Yehowa ƒe nue de se la,Eye eƒe gbɔgbɔe ƒo wo nu ƒu. 17 Eyae dzidze nu na wo,Eye eya ŋutɔe tsɔ asi dzidze teƒea na wo.* Azu wo tɔ tegbee;Woanɔ edzi tso dzidzime yi dzidzime.\n^ Alo, “Woƒe ʋu asi le towo dzi.”\n^ Bozra, si nye Edom ƒe fiadu lae wowɔnɛ.\n^ Agate ŋu afia, “gbɔgbɔ vɔ̃ siwo ƒe dzedzeme le abe gbɔ̃ ene.”\n^ Alo, “yitsuiwo.\n^ Egɔmeɖeɖe tẽe, “tsɔ dzidzeka mae na wo.”


GBE BUBU Albanian Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Czech Danish Dutch Estonian Eŋlisi Eʋegbe Franse Ga German Haitian Creole Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Moore Myanmar Norwegian Papiamento (Curaçao) Polish Portuguese Rarotongan Romanian Samoan Setswana Seychelles Creole Shona Silozi Sinhala Slovak Slovenian Spanish Sranantongo Swahili Tagalog Thai Tsonga Turkish Ukrainian Vietnamese\nNukae na “dukɔwo katã ƒe nu [vevitɔwo]” le tadedeagu vavãtɔa me vam?—Xagai 2:7.\nYehowa gblɔ to nyagblɔɖila Xagai dzi be: “Maʋuʋu dukɔwo katã, eye woahe dukɔwo katã ƒe nu [vevitɔwo] vɛ, eye matsɔ ŋutikɔkɔe ayɔ xɔ sia taŋ.” (Xagai 2:7) Alesi wole “dukɔwo katã” ʋuʋumee ye na ‘nu vevitɔwo’—siwo nye dzianukwaretɔwo—le tadedeagu vavãtɔa me vam ɖoa? Ao.\nDe dzesi nusi le dukɔwo ʋuʋum kple nusi le dodom tso eme. Biblia gblɔ be “dukɔwo le nyanyram, eye anyigba dzi dukɔwo le tame bum dzodzro.” (Psalmo 2:1) ‘Tame dzodzro si bum’ wolee nye alesi woana woƒe dziɖuɖuwo nanɔ anyi ɖaae. Naneke meʋuʋua wo wu ne wosee be nane gbɔna yewoƒe dziɖuɖu me gblẽ ge o.\nGbeƒã si ɖem Yehowa Ðasefowo le le xexeame godoo tso Mawu ƒe Fiaɖuƒe si woɖo anyi ŋu la tututue va zu ŋɔdzi na dukɔwo. Nya lae nye be, Mawu ƒe Mesia Fiaɖuƒe si le Yesu Kristo si me la ‘agbã amegbetɔwo ƒe fiaɖuƒewo katã, eye wòagblẽ wo.’ (Daniel 2:44) Ʋɔnudrɔ̃gbedasi si hã míeɖea gbeƒãe la ʋuʋua dukɔwo. (Yesaya 61:2) Eye esi wònye gbeƒãɖeɖedɔa de xexeame katã, eye enu le sesẽm ɖe edzi ta la, wogale wo ʋuʋum ɖe edzi wu. Nuka ƒe dzesie alesi woaʋuʋu dukɔwo, abe alesi Xagai 2:7 gblɔe ɖi ene, la nye?\nMíexlẽ le Xagai 2:6 be: “Elabena ale Yehowa Zebaot gblɔ esi: Esusɔ vie ko maʋuʋu dziƒo kple anyigba, atsiaƒu kple ƒuƒuiƒe.” Apostolo Paulo yɔ kpukpui sia me nyawo heŋlɔ be: “Edo ŋugbe gblɔ be: ‘Esusɔ zi ɖeka, eye menye anyigba ɖeɖeko maʋuʋu o, ke boŋ dziƒo hãe.’ Ke ‘zi ɖeka’ sia, si wògblɔ la, fia nusiwo woʋuʋu la ɖeɖeɖa, abe nusiwo wowɔ, bena nusiwo womeʋuʋu o [si nye Fiaɖuƒe] la, nanɔ anyi ene.” (Hebritɔwo 12:26, 27) Ẽ, woaʋuʋu amegbetɔwo ƒe ɖoɖo siwo katã li fifia woatsrɔ̃, ale be xexeme yeye si Mawu aɖo anyi la nava xɔ ɖe wo teƒe.\nDzianukwaretɔwo le tadedeagu vavãtɔa me vam, gake menye esi wole dukɔwo ʋuʋum tae o. Nusi le wo hem va Yehowa kple eƒe tadedeagua gbɔ la kee le dukɔwo ʋuʋum, eye nu mae nye gbeƒã si ɖem wole le xexeame godoo tso Mawu ƒe Fiaɖuƒe si woɖo anyi ŋu. Gbeƒãɖeɖedɔ si wɔm wole, si le dzidzɔ “nyanyui mavɔ” hem yi na amewo, lae na dzianukwaretɔwo le Mawu ƒe tadedeagu vavãtɔa me vam.—Nyaɖeɖefia 14:6, 7.\nƲɔnudɔdrɔ̃ kple ɖeɖekpɔkpɔ ŋue Fiaɖuƒegbedasia ku ɖo. (Yesaya 61:1, 2) Nu evee le dodom tso gbeƒãɖeɖedɔ sia si wɔm wole le xexeame katã me: alesi wole dukɔwo ʋuʋum kple alesi dukɔwo ƒe nu vevitɔwo va le ŋutikɔkɔe tsɔm na Yehowa.\nw06 5/15 axa 31